pythainlp/thai-wiki-dataset-v4 huggingface dataset:
บัลลูนอากาศร้อน

บัลลูนอากาศร้อน  เป็นอากาศยานชนิดให้ความร้อนด้วยถุงเก็บความร้อนใช้หลักการความดันอากาศในการประดิษฐ์
กลไกการประดิษฐ์.
บัลลูนอากาศร้อนเป็นอากาศยานเพื่อใช้ในการเคลื่อนที่ในอากาศได้เป็นชนิดแรกของโลก โดยมีการนำมาใช้จริงในวันที่ 21 พฤศจิกายน ค.ศ. 1783 ที่กรุงปารีส บัลลูนจะมีถุงหรือซองเก็บอากาศที่ร้อนและมีความหนาแน่นต่ำกว่าอากาศที่อยู่นอกถุง จึงทำให้มันลอยขึ้นจากพื้นได้ ตัวถุงมักทำด้วยผ้าใบไนลอนและจะเป็นถุงเปิดทางด้านล่าง เพื่อเปิดต่อกับทางเข้าของความร้อนและตัวถุงจะมีความดันใกล้เคียงบรรยากาศภายนอกข้างใต้ถุง มักจะมีตะกร้าหรือแคปซูลเพื่อเป็นแหล่งกำเนิดความร้อน โดยใช้แก๊สหรือเชื่อเพลิงร้อน โดยมีพื้นที่ในการใช้พื้นที่สำหรับผู้ควบคุมหรือผู้โดยสาร โดยใช้หลักการเคลื่อนที่ไปตามทิศทางของลมแต่ถ้าเรือเหาะชนิดอื่น ๆ จะมีเครื่องยนต์ในการบังคับการเคลื่อนที่และความเร็วในการเคลื่อนที่ได้
นีโอโซล

นีโอโซล  หรือบางครั้งเรียก นูโซล (nu soul) เป็นแนวเพลงย่อยของแนวเพลงอาร์แอนด์บีร่วมสมัย ดนตรีมักผสมผสามดนตรีโซลในยุค 70 และได้รับอิทธิพลจากแนวเพลงแจ๊ซ ฟังก์ ละติน แอฟริกัน ฮิปฮอป และดนตรีเฮาส์ 
คำว่านีโอโซลมีที่มาจากเคดาร์ มาสเซนเบิร์ก จากค่ายโมทาวน์ในช่วงปลายยุค 1990 โดยกลุ่มคนฟังแนวเพลงนี้มักจะสนใจเพลงใต้ดิน ไร้สังกัด และความเป็นโซลมากกว่าแนวเพลงกระแสหลัก
เมฆโมเลกุล

เมฆโมเลกุล  คือเมฆระหว่างดวงดาวชนิดหนึ่งที่มีความหนาแน่นมากและมีขนาดใหญ่พอจะทำให้เกิดการก่อตัวของโมเลกุลได้ โดยมากจะเป็นโมเลกุลของไฮโดรเจน (H2) บางครั้งก็เรียกว่า "อนุบาลดาวฤกษ์"  ในกรณีที่มีการก่อตัวของดาวฤกษ์อยู่ภายใน 
การตรวจจับโมเลกุลไฮโดรเจนโดยการสังเกตการณ์อินฟราเรดหรือการสังเกตการณ์คลื่นวิทยุจะทำได้ยากมาก ดังนั้นการตรวจจับมักใช้การสำรวจความมีอยู่ของ H2 โดยอาศัย CO (คาร์บอนมอนอกไซด์) โดยถือว่าสัดส่วนระหว่างการสะท้อนแสงของ CO กับมวล H2 เป็นค่าคงที่ แม้ว่าหลักการของสมมุติฐานนี้จะยังเป็นที่สงสัยอยู่ในการสังเกตการณ์ดาราจักรแห่งอื่น ๆ
บริเวณเอช 2

บริเวณเอช 2 (หรือบางครั้งเรียกว่า เนบิวลาเปล่งแสง) เป็นกลุ่มเมฆเรืองแสงของแก๊สและพลาสมา อาจมีความกว้างได้ถึงหลายร้อยปีแสง ภายในเป็นแหล่งสำหรับการก่อตัวของดาวฤกษ์ ดาวฤกษ์สีน้ำเงินอายุน้อยที่ร้อนจัดที่เกิดจากการแก๊สจะแผ่แสงอัลตราไวโอเลตออกมาจำนวนมาก ทำให้เนบิวลารอบ ๆ เกิดการแตกประจุขึ้น
บริเวณเอช 2 อาจให้กำเนิดดาวฤกษ์ได้หลายพันดวงตลอดช่วงเวลาหลายล้านปี เมื่อถึงที่สุด การระเบิดของซูเปอร์โนวาและลมดาวฤกษ์อันรุนแรงจากดาวที่มีมวลมากที่สุดในกระจุกดาวจะทำให้แก๊สในบริเวณเอช 2 แตกกระจัดกระจายสลายไป เหลือทิ้งไว้แต่กลุ่มกระจุกดาวเหล่านั้น ดังตัวอย่างเช่น กระจุกดาวลูกไก่
ชื่อ "บริเวณเอช 2" มาจากการที่มันมีประจุของอะตอมไฮโดรเจนอยู่เป็นจำนวนมาก นักดาราศาสตร์จึงเรียกชื่อว่า H II (บริเวณเอช 1 เป็นอะตอมไฮโดรเจนที่เสถียรแล้ว แต่เอช 2 เป็นไฮโดรเจนโมเลกุล) บริเวณเอช 2 สามารถมองเห็นได้จากระยะห่างที่ไกลมากในเอกภพ ในการศึกษาดาราจักรภายนอก บริเวณเอช 2 จะมีความสำคัญมากเพื่อใช้ประเมินระยะห่างและองค์ประกอบทางเคมีของดาราจักรอันไกลโพ้นเหล่านั้น
เอ็นซิงก์

เอ็นซิงก์ (ปัจจุบันใช้) เป็นบอยแบนด์สัญชาติอเมริกันที่เคยได้รับการเสนอชื่อเข้าชิงรางวัลแกรมมี และตั้งแต่ปี 1995 เอ็นซิงก์มียอดขายอัลบั้มมากกว่า 56 ล้านชุดทั่วโลก ก่อตั้งโดย คริส เคิร์กแพทริก ในเมืองออร์แลนโด รัฐฟลอริดาในปี 1995 และเปิดตัวในเยอรมนีโดยค่ายเพลง BMG Ariola Munich อัลบั้มเปิดตัวของพวกเขาประสบความสำเร็จในการเปิดตัวไปยังประเทศในยุโรปในปี 1997 และต่อมาได้เปิดตัวในตลาดสหรัฐอเมริกาด้วยซิงเกิลเพลงที่มีชื่อว่า "I Want You Back".
ประวัติ.
เดิมทีสมาชิกในวงประกอบด้วย จัสติน ทิมเบอร์เลก, เจซี แชเซซ, โจอี ฟาโทน, คริส เคิร์กแพทริก และ เจสัน กาลาสโซ โดยชื่อของวงมาจากอักษรตัวสุดท้ายของชื่อพวกเขาในวง : Justi-N, Chri-S, Joe-Y, Lanste-N, J-C (ถึงแม้ว่าตัว 'N' จะมาจากสมาชิกดั้งเดิมที่ชื่อ Jaso-N ก่อนที่จะเปลี่ยนมาเป็นแลนซ์) แลนซ์ เบสส์ ที่มาแทน เจสัน ที่ลาออกจากวงไปก่อนเปิดตัวของวง
อัลบั้มของพวกเขาในปี 2000 ที่ชื่อ "No Strings Attached" ขายได้ 1.1 ล้านชุดภายในวันเดียวและ 2.4 ล้านชุดใน 1 สัปดาห์ ทำให้พวกเขาสร้างสถิติเปิดตัวยอดขายในสัปดาห์แรกที่สุดในสหรัฐอเมริกา และเป็นอันดับ 5 ของโลก และอัลบั้มต่อมาในปี 2001 ที่ชื่อ "Celebrity" ก็ทำสถิติเป็นอัลบั้มที่มียอดขายในสัปดาห์เดียวสูงสุดเป็นอันดับ 2 นอกจากนี้พวกเขายังได้รับการเสนอชื่อเข้าชิงรางวัลแกรมมี่ และยังโชว์การแสดงในเวทีรางวัลออสการ์, เวิลด์ซีรีส์, ซูเปอร์โบว์ล และโอลิมปิก และยังเคยร่วมร้องหรืออัดเสียงกับศิลปินดังอย่าง แอโรสมิธ, แมรี เจ. ไบลจ์, บริตนีย์ สเปียรส์, เนลลี, ไมเคิล แจ็กสัน, เดอะแจ็กสันไฟฟ์, สตีวี วันเดอร์,เซลีน ดิออน และกลอเรีย เอสเตฟาน พวกเขายังเคยปรากฏตัวในซีรีส์การ์ตูนยอดนิยมเรื่อง "เดอะซิมป์สันส์" ในตอน "New Kids on the Blecch" ที่ออกอากาศเมื่อ 25 กุมภาพันธ์ ค.ศ. 2001 อีกด้วยหลังจากที่พักวงไป จัสติน ทิมเบอร์เลก ออกจากวงไปในปี 2004 และประกาศยุบวงอย่างเป็นทางการในปี 2007
ในปี 2013 วง *NSYNC ได้รวมตัวเฉพาะกิจในงาน เอ็มทีวีวีดีโอมิวสิกอวอร์ด 2013
ในปี 2023 ปล่อยเพลงใหม่ เพลงแรกในรอบ 20 ปี เมื่อวันศุกร์ที่ 29 กันยายน ชื่อ ‘Better Place’ เพลงประกอบภาพยนตร์แอนิเมชัน Trolls Band Together เพลง Better Place เป็นการหวนกลับมาร่วมงานกันครั้งแรกของสมาชิกทั้ง 5 หลังจากมีผลงานอัลบัมสุดท้าย Celebrity ออกมาเมื่อปี 2001
เพทูลา คลาร์ก

เพทูลา คลาร์ก  เกิดเมื่อวันที่ 15 พฤศจิกายน ค.ศ. 1932 เป็นนักร้อง นักแสดง นักแต่งเพลงชาวอังกฤษ ที่มีผลงานโด่งดังในระดับนานาชาติในช่วงทศวรรษ 1960 โดยเฉพาะซิงเกิล "Downtown" และยังมียอดขายอัลบั้มรวม 70 ล้านชุดทั่วโลก เธอยังเป็นศิลปินหญิงเดี่ยวชาวอังกฤษที่ประสบความสำเร็จที่สุด ที่พูดถึงโดยหนังสือกินเนสบุ๊ก เป็นต้น
เธอยังถือสถิติเป็นศิลปินหญิงอังกฤษที่มีเพลงและอัลบั้มเข้าชาร์ตจากอดีตถึงปัจจุบันยาวนานที่สุด ยาวนานถึง 54 ปี จากปี 1954 โดยเมื่อเพลง "The Little Shoemaker" สามารถเข้าชาร์ตซิงเกิลใน 20 อันดับแรกในปี 2008 และผลงานอัลบั้มชุด "Then & Now: The Very Best of Petula Clark debuted" ติดชาร์ตในสัปดาห์แรกที่อันดับ 17 บนชาร์ตยูเคอัลบั้ม
พระมหาพิชัยราชรถ

พระมหาพิชัยราชรถ เป็นราชรถที่พระบาทสมเด็จพระพุทธยอดฟ้าจุฬาโลกมหาราช โปรดเกล้าฯ ให้สร้างขึ้นเมื่อปี พ.ศ. 2338 มีขนาดกว้าง 4.85 เมตร ความยาวรวมงอนรถ 18.00 เมตร (ความยาวเฉพาะตัวรถ 14.10 เมตร) สูง 11.20 เมตร น้ำหนัก 13.70 ตัน ปัจจุบันใช้กำลังพลฉุดชักจากกรมสรรพาวุธทหารบก 216 นาย 
เมื่อแรกสร้างนั้นโปรดให้สร้างขึ้นเป็นราชรถขนาดใหญ่ตามโบราณราชประเพณีที่เคยมีมาแต่ครั้งกรุงศรีอยุธยา เพื่อเชิญพระบรมอัฐิสมเด็จพระปฐมบรมมหาชนกออกถวายพระเพลิง ณ พระเมรุมาศท้องสนามหลวง ในปี พ.ศ. 2339 หลังจากนั้นเมื่อสมเด็จพระเจ้าพี่นางเธอ เจ้าฟ้ากรมพระเทพสุดาวดี สิ้นพระชนม์ในปี พ.ศ. 2342 ก็โปรดให้อัญเชิญพระโกศทรงบนพระมหาพิชัยราชรถออกพระเมรุอีกครั้ง และนับจากนั้นพระมหาพิชัยราชรถเชิญพระโกศพระบรมศพพระมหากษัตริย์ พระบรมราชินี และพระบรมวงศ์ชั้นสมเด็จเจ้าฟ้าในสมัยต่อ ๆ มา
พระมหาพิชัยราชรถ ใช้เชิญพระโกศทรงพระบรมอัฐิสมเด็จพระปฐมบรมมหาชนกเป็นพระองค์แรก และเชิญพระบรมโกศทรงพระบรมศพพระบาทสมเด็จพระจุลจอมเกล้าเจ้าอยู่หัวเป็นพระองค์สุดท้ายก่อนบูรณะใหญ่ ส่วนครั้งล่าสุดใช้พระมหาพิชัยราชรถเชิญพระโกศทรงพระศพสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี
จนถึงปัจจุบันได้มีการเชิญพระมหาพิชัยราชรถในงานพระบรมศพและพระศพต่าง ๆ แล้วจำนวน 24 ครั้ง (ไม่นับครั้งที่เชิญพระเวชยันตราชรถใช้งานแต่ให้ออกนามว่าพระมหาพิชัยราชรถในหมายกำหนดการ) นอกจากนี้ พระมหาพิชัยราชรถยังใช้เชิญพระโกศประกอบพระอิสริยยศของพระมหากษัตริย์หรือพระราชวงศ์ที่พระบรมศพหรือพระศพไม่ได้ประทับในพระโกศอีกด้วยอีก 3 พระองค์ คือ พระบรมศพสมเด็จพระศรีนครินทราบรมราชชนนี, พระศพสมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ และพระบรมศพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
ภายหลังการเชิญออกประดิษฐานพระโกศพระบรมศพพระบาทสมเด็จพระจุลจอมเกล้าเจ้าอยู่หัวแล้วก็มิได้เชิญออก แม้จะมีการบูรณปฏิสังขรณ์ด้วยการเพิ่มล้ออีก 1 ล้อ เพื่อรับน้ำหนัก และซ่อมแซมเพื่อความสวยงาม โดยมีการเชิญพระเวชยันตราชรถออกใช้การแทน แต่ให้ขนานนามราชรถตามหมายกำหนดการว่าพระมหาพิชัยราชรถ จนกระทั่งในงานพระราชพิธีถวายพระเพลิงพระบรมศพสมเด็จพระศรีนครินทราบรมราชชนนี ในปี พ.ศ. 2539 จึงได้มีการบูรณะพระมหาพิชัยราชรถครั้งใหญ่โดยกรมสรรพาวุธทหารบก และเชิญออกใช้การอีกครั้งหนึ่ง
ปัจจุบันพระมหาพิชัยราชรถได้เก็บรักษาไว้ ณ โรงราชรถ พิพิธภัณฑสถานแห่งชาติ พระนคร กรุงเทพมหานคร
ฮองฮูสง

ฮองฮูสง หรือ ห้องหูโก๋ (เสียชีวิต ป. เมษายน ค.ศ. 195) มีชื่อในภาษาจีนกลางว่า หฺวางฝู่ ซง  ชื่อรอง อี้เจิน  เป็นขุนพลในยุคราชวงศ์ฮั่นตะวันออกของจีน มีชื่อเสียงจากการเป็นผู้มีส่วนร่วมในการปราบปรามกบฏโพกผ้าเหลืองและกบฏเลียงจิ๋ว เป็นหนึ่งในสามแม่ทัพของราชสำนักร่วมกับจูฮี (朱儁 "จู จฺวิ้น") และโลติด (盧植 "หลู จื๋อ") ในช่วงที่กบฏโพกผ้าเหลืองก่อการ ฮองฮูสงเป็นที่รู้จักในฐานะผู้มีความถ่อมตนและมีน้ำใจกว้างขวาง เมื่อโลติดถูกปลดจากอำนาจบัญชาการทหารหลังขันทีจูฮง (左豐 "จั่ว เฟิง") กล่าวหาเท็จต่อโลติดและโลติดไม่ยอมติดสินบนจูฮง ฮองฮูสงได้รับช่วงการบังคับบัญชากำลังพลของโลติด ยังคงใช้โลติดเป็นที่ปรึกษาทัพ และรายงานความดีความชอบของโลติดแก่ราชสำนัก ดังนั้นในปีเดียวกันนั้น โลติดจึงได้กลับมาดำรงตำแหน่งเป็นราชเลขาธิการ (尚書 "ช่างชู")
ในนวนิยาย"สามก๊ก".
ในนวนิยายอิงประวัติศาสตร์จีนในศตวรรษที่ 14 เรื่อง"สามก๊ก" (三國演義 "ซานกั๋วเหยี่ยนอี้") ฮองฮูสงมีส่วนร่วมในแผนการของอ้องอุ้นในการกำจัดตั๋งโต๊ะ และนำทัพราชสำนักเข้าจับกุมสมาชิกครอบครัวและพรรคพวกที่เหลือของตั๋งโต๊ะในนครหลวง
จูฮี

จูฮี (คริสต์ทศวรรษ 140? - ป. เมษายน ค.ศ. 195) มีชื่อในภาษาจีนกลางว่า จู จฺวิ้น  ชื่อรอง กงเหว่ย์  เป็นขุนพลและขุนนางในยุคราชวงศ์ฮั่นตะวันออกของจีน มีชื่อเสียงจากการเป็นผู้มีส่วนร่วมในการปราบปรามกบฏโพกผ้าเหลือง เป็นหนึ่งในสามแม่ทัพของราชสำนักร่วมกับฮองฮูสง (皇甫嵩 "หฺวางฝู่ ซง") และโลติด (盧植 "หลู จื๋อ") ในช่วงที่กบฏโพกผ้าเหลืองก่อการ
ประวัติ.
จูฮีเป็นชาวอำเภอช่าง-ยฺหวี (上虞縣 "ช่าง-ยฺหวีเซี่ยน") เมืองห้อยเข (會稽郡 "ไตว่จีจฺวิ้น") ซึ่งปัจจุบันคือเขตช่าง-ยฺหวี (上虞区 "ช่าง-ยฺหวีชฺวี") นครเช่าซิง (紹興) มณฑลเจ้อเจียง (浙江) บิดาของจูฮีเสียชีวิตตั้งแต่จูฮียังอยู่ในวัยเด็ก จูฮีจึงได้รับการเลี้ยงดูจากมารดาซึ่งประกอบอาชีพขายผ้า เมื่อจูฮีเข้าสู่วัยผู้ใหญ่ได้รับราชการเป็นเสมียนในที่ว่าการอำเภอบ้านเกิด จูฮีมีชื่อเสียงในเรื่องความกตัญญูอย่างสูงต่อมารดา 
ครอบครัว.
จูฮีมีบุตรชายชื่อจู เฮ่า (朱皓) ชื่อรอง เหวินหมิง (文明) ดำรงตำแหน่งเป็นเจ้าเมืองของเมืองอิเจี๋ยง (豫章郡 "ยฺวี่จางจฺวิ้น") ถูกฉกหยง (笮融 "เจ๋อ หรง") สังหารในปีเดียวกันกับที่บิดาเสียชีวิต
โลติด

โลติด หรือ โลจิ๋น (ก่อนช่วงปลายคริสต์ทศวรรษ 140? – ค.ศ. 192) มีชื่อในภาษาจีนกลางว่า หลู จื๋อ  ชื่อรอง จื่อก้าน  เป็นนักประวัติศาสตร์ ขุนพล นักปรัชญา และขุนนางชาวจีนในยุคราชวงศ์ฮั่นตะวันออก "สามก๊กจี่" (三國志 "ซานกั๋วจื้อ") ระบุว่าโลติดเป็นอาจารย์ของเล่าปี่ (劉備 "หลิว เป้ย์") และกองซุนจ้าน (公孫瓚 "กงซุน จ้าน") โลติดรับการบรรยายลักษณะว่าเป็นชายร่างสูง (ประมาณ 1.89 เมตรหรือ 6 ฟุต 2 นิ้ว) และมีเสียงกังวาน
กระจุกดาวสามเหลี่ยมหน้าวัว

กระจุกดาวสามเหลี่ยมหน้าวัว หรือ กระจุกดาวเฮียเดส (หรือบ้างก็เรียก เมล็อต 25, คอลลินเดอร์ 50 หรือ แคดเวลล์ 41) เป็นกระจุกดาวเปิดที่อยู่ใกล้ระบบสุริยะมากที่สุด และเป็นหนึ่งในบรรดากระจุกดาวที่เป็นตัวอย่างการศึกษาได้ดีที่สุด กระจุกดาวนี้อยู่ห่างออกไป 151 ปีแสง ประกอบด้วยกลุ่มดาวฤกษ์ประมาณ 300 - 400 ดวงเกาะกันเป็นทรงกลมอย่างหยาบ ๆ ดาวฤกษ์เหล่านี้มีอายุใกล้เคียงกัน จุดกำเนิดเดียวกัน องค์ประกอบทางเคมีเหมือนกัน และมีการเคลื่อนที่ผ่านอวกาศเหมือน ๆ กัน จากมุมมองของผู้สังเกตบนโลก กระจุกดาวเฮียเดสจะปรากฏอยู่ในบริเวณกลุ่มดาววัว โดยที่ดาวสว่างที่สุดในกระจุกเรียงตัวกันเป็นรูปตัว "V" ต่อเนื่องกับดาวฤกษ์สว่างซึ่งเป็นดาวยักษ์แดง อัลดิบาแรน อย่างไรก็ดี อัลดิบาแรนไม่ได้มีความเกี่ยวข้องกับกระจุกดาวเฮียเดส มันอยู่ใกล้โลกมากกว่า (ทำให้มีความสว่างปรากฏมากกว่าด้วย) เพียงแต่สามารถมองเห็นอยู่ในแนวเดียวกันเท่านั้น
ดาวที่สว่างที่สุด 4 ดวงในกระจุกดาวเฮียเดสล้วนเป็นดาวยักษ์แดง ซึ่งเริ่มชีวิตเป็นดาวฤกษ์มวลมากประเภท A และได้เคลื่อนออกไปพ้นจากแถบลำดับหลักแล้ว ทั้งหมดอยู่ห่างจากกันเพียงชั่วระยะไม่กี่ปีแสง รหัสเบเยอร์ของพวกมันได้แก่ แกมมา เดลตา เอปซิลอน และ เธตา เทารี ดาวทั้งสี่เรียงตัวกันเป็นดาวเรียงเด่นซึ่งถูกจินตนาการเป็นส่วนศีรษะของวัวเทารุส ดาวเอปซิลอน เทารี เป็นที่รู้จักในอีกชื่อหนึ่งคือ "เออิน" ("ตาวัว") เชื่อว่ามีดาวแก๊สยักษ์อย่างน้อยหนึ่งดวงเป็นดาวเคราะห์บริวาร
ม้าอ้วนยี่

ม้าอ้วนยี่ (เสียชีวิต ค.ศ. 184) มีชื่อในภาษาจีนกลางว่า หม่า ยฺเหวียนอี้  เป็นหนึ่งในแกนนำของกบฏโพกผ้าเหลืองในช่วงปลายราชวงศ์ฮั่นตะวันออก 
ประวัติ.
เมื่อ ค.ศ. 183 ม้าอ้วนยี่รับคำสั่งจากเตียวก๊ก (張角 "จาง เจฺว๋") ผู้นำกบฏโพกผ้าเหลืองให้เตรียมการก่อกบฏ ม้าอ้วนยี่ระดมเหล่าสาวกจากมณฑลเกงจิ๋ว (荊州 "จิงโจว") และยังจิ๋ว (揚州 "หยางโจว") ได้หลายหมื่นคนและให้รวมอยู่ในอำเภอเงียบกุ๋น (鄴城 "เย่เฉิง") และลอบตัดสินบนขุนนางขันทีตำแหน่งผู้ถวายงานกลาง (中常侍 "จงฉางชื่อ") ได้แก่ ฮองสี (封諝 "เฟิง ซฺวี"), สฺวี เฟิ่ง (徐奉) และคนอื่น ๆ ให้เป็นไส้ศึกอยู่ภายใน นัดแนะวันก่อกบฏทั้งภายนอกและภายในเป็นปีถัดไปซึ่งเป็นปีเจี๋ยจื่อ (甲子) ตามระบบกานจือ (干支) ในวันที่ 5 เดือน 3 ซึ่งเป็นวันเจี๋ยจื่อ แต่ก่อนที่จะได้เริ่มการก่อกบฏ ตองจิ๋ว (唐周 "ถาง โจว") ที่เป็นลูกศิษย์คนหนึ่งของเตียวก๊กเผยแผนการของเตียวก๊กให้ราชสำนักทราบ ม้าอ้วนยี่จึงถูกจับเมื่อเดือน 1 ของศักราชจงผิง (中平) ปีที่ 1 (ค.ศ. 184) และถูกประหารชีวิตในลกเอี๋ยง (洛陽 "ลั่วหยาง") นครหลวงของราชวงศ์ฮั่นด้วยวิธีแยกร่าง การเสียชีวิตของม้าอ้วนยี่ทำให้เตียวก๊กจำต้องเร่งดำเนินการก่อกบฏในเดือน 2 ของปีนั้นแทน
บู๋อันก๊ก

บู๋อันกํก  เป็นตัวละครในวรรณกรรมจีนอิงประวัติศาสตร์เรื่องสามก๊ก เป็นขุนพลของขงเล่ง (ขงหยง) เจ้าเมืองปักไฮ ใช้ขวานเป็นอาวุธ
ประวัติ.
เมื่อกองทัพพันธมิตร 18 หัวเมืองซึ่งนำโดยอ้วนเสี้ยว ได้ยกมาใกล้เมืองหลวงเพื่อปราบตั๋งโต๊ะ อ้วนเสี้ยวได้แบ่งกองกำลัง 8 หัวเมืองไปตีด่านเฮาโลก๋วน ซึ่งเมืองปักไฮเป็นหนึ่งในนั้น ลิโป้บุตรบุญธรรมของตั๋งโต๊ะได้มาคุมด่านเฮาโลก๋วน และสังหารขุนพลของฝ่ายพันธมิตรไปหลายคน บู๋อันก๊กได้อาสาประลองกับลิโป้ ลิโป้ใช้ทวนตัดแขนบู๋อันก๊กขาด ทำให้บู๋อันก๊กต้องถอยม้ากลับไป
ลาวัวดูว์บงดีเยอ

<ns>10</ns>
 <id>369535</id>
 <revision>
 <id>10245376</id>
 <parentid>6729231</parentid>
 <timestamp>2022-08-13T03:23:15Z</timestamp>
 <contributor>
 <username>RidJasper</username>
 <id>361203</id>
 </contributor>
 <origin>10245376</origin>
 <model>wikitext</model>
 <format>text/x-wiki</format>
ลาวัวดูว์บงดีเยอ ("เสียงของพระเจ้า") เป็นอัลบั้มภาษาฝรั่งเศสอัลบั้มแรกของเซลีน ดิออน นักร้องสาวชาวแคนาดา ออกจำหน่ายในรัฐเกแบ็ก แคนาดา เมื่อวันที่ 9 พฤศจิกายน พ.ศ. 2524
ข้อมูลอัลบั้ม.
อัลบั้มนี้บรรจุซิงเกิล 3 ซิงเกิลแรกของเซลีน อันประกอบด้วย "เซอเนเตเกิงแรฟว์" ซึ่งในบทเพลงนี้เธอได้มีส่วนร่วมในการประพันธ์ด้วย, เพลง "ลาวัวดูว์บงดีเยอ" และ "ลามูร์เวียงดรา" ซึ่งเป็นเพลงของดาริโอ เบ็มโบ นำมาร้องในภาษาฝรั่งเศส นอกจากนี้ยังมีเพลงนำมาร้องใหม่ 2 เพลง คือ เพลงของ Renée Lebas "T'ire l'aiguille" และ Berthe Sylva "Les roses blanches" 
เซลีน ดิออนได้มีส่วนร่วมในการผลิตอัลบั้มนี้ ร่วมกับ Eddy Marnay ผู้ประพันธ์เพลงให้แก่ บาร์บรา สไตรแซนด์, Édith Piaf, Nana Mouskouri และ Claude François 
เรอเน อ็องเชลีล ผู้จัดการส่วนตัวของเธอในขณะนั้น (สามีในเวลาต่อมา) จำนองบ้านของเขาเพื่อตั้งค่ายเพลงเพื่ออกจำหน่ายอัลบั้มนี้เป็นอัลบั้มแรก ซึ่งออกจำหน่าย 2 อัลบั้มในเวลาเดียวกันคือ "ลาวัวดูว์บงดีเยอ" และ "เซลีนดิยงชองต์โนแอล" (เพลงเทศกาลคริสต์มาส) อัลบั้มนี้มียอดขาย 30,000 ชุดในปี พ.ศ. 2524 และยอดขายรวมกว่า 125,000 ชุดในปีต่อมา อัลบั้มนี้ขึ้นอันดับชาร์ตเกแบ็กซิงเกิล 20 อันดับแรก ได้แก่เพลง "เซอเนเตเกิงแรฟว์" และ "ลาวัวดูว์บงดีเยอ" ขึ้นสูงสุดอันดับที่ 11 และ 14 ตามลำดับ 
"เซอเนเตเกิงแรฟว์" ออกจำหน่ายในฝรั่งเศสในปีต่อมา เป็นซิงเกิลแรก แต่แผนการออกจำหน่ายอัลบั้มได้ยกเลิกไป
ในปี พ.ศ. 2548 เซลีนรวมเพลง "เซอเนเตเกิงแรฟว์" และ "ลาวัวดูว์บงดีเยอ" ในอัลบั้มรวมเพลงภาษาฝรั่งเศส "องเนอช็องช์ปา"
ตำบลสลกบาตร

ตำบลสลกบาตร เป็นตำบลหนึ่งในอำเภอขาณุวรลักษบุรี จังหวัดกำแพงเพชร เป็นตำบลที่มีความสำคัญ เพราะมีทางหลวงแผ่นดินหมายเลข 1 (ถนนพหลโยธิน) ลากผ่าน และยังเป็นที่ตั้งหน่วยงานราชการที่สำคัญ องค์กรปกครองส่วนท้องถิ่นที่ดูแลพื้นที่ตำบลสลกบาตร ได้แก่ เทศบาลตำบลสลกบาตร และองค์การบริหารส่วนตำบลสลกบาตร
ภูมิศาสตร์.
ภูมิประเทศ.
ภูมิประเทศในตำบลสลกบาตร เป็นที่ราบเกือบทั้งหมด มีลักษณะเป็นที่ราบเกือบทั้งหมดในพื้นที่หมู่ที่ 2,3 จะเป็นพื้นที่แอ่งกระทะและเป็นที่ราบลุ่ม หมู่ 5,6,7 จะเป็นพื้นที่รองรับน้ำจากพื้นที่ใกล้เคียง ทำให้เกิดน้ำท่วมในฤดูน้ำหลาก
ภูมิอากาศ.
ในตำบลสลกบาตรมีสภาพอากาศที่อบอุ่นตลอดปี อุณหภูมิเฉลี่ยตลอดปีประมาณ 27.3 องศาเซลเซียส อุณหภูมิสุงสุด เฉลี่ย 33.4 ช่วงอากาศของสลกบาตรเป็นดังนี้
อาณาเขต.
ตำบลสลกบาตรมีอาณาเขตติดต่อกับพื้นที่ข้างเคียง ดังนี้
ประวัติ.
ตำบลสลกบาตร เดิมเป็นตำบลที่มีแต่ป่ามาก มีชาวบ้านกลุ่มหนึ่งมาตัดป่าสร้างบ้าน วันหนึ่งชาวบ้านกลุ่มนั้นได้พบพระสงฆ์เที่ยวจาริกมาจากที่อื่น จึงนิมนต์ฉันภัตตาหาร แต่ตอนพระลาจากไปก็ได้ลืม "ถลกบาตร" ไว้ ชาวบ้านจึงนำไปคืน พระจึงถามว่าหมู่บ้านนี้มีชื่อหรือยัง ชาวบ้านบอกยังไม่มี ท่านจึงตั้งชื่อว่า "ถลกบาตร" ต่อมาเพี้ยนเป็น "สลกบาตร
สโลนเกรตวอล

สโลนเกรตวอลล์  คือโครงข่ายขนาดยักษ์ของกาแลกซีจำนวนมาก และเป็นโครงสร้างที่มีขนาดใหญ่ที่สุดในเอกภพเท่าที่นักดาราศาสตร์ทราบในปัจจุบัน การค้นพบมันถูกเผยแพร่เมื่อวันที่ 20 ตุลาคม พ.ศ. 2546 โดย เจ. ริชาร์ด กอทท์ จากมหาวิทยาลัยปรินซ์ตัน และทีมงาน โดยใช้ข้อมูลจากโครงการสโลนดิจิตอลสกายเซอร์เวย์ 
โครงสร้างนี้มีความยาว 1.37 พันล้านปีแสง และห่างจากโลก 1,000,000,000 ปีแสง สโลนเกรตวอลล์มีความยาวเกือบ 3 เท่าของกำแพงใหญ่  ซึ่งเป็นกำแพงกาแลกซีขนาดใหญ่เท่าที่เคยพบก่อนหน้านี้ ซึ่งค้นพบโดย มากาเรท เกลเลอร์ และ จอห์น ฮูชรา จาก มหาวิทยาลัยฮาวาร์ด เมื่อปี 2532
ชัยสิทธิ์ ชินวัตร

พลเอก ชัยสิทธิ์ ชินวัตร (เกิด 25 มิถุนายน พ.ศ. 2488) เป็นนายทหารชาวไทย เคยดำรงตำแหน่งผู้บัญชาการทหารสูงสุด, ผู้บัญชาการทหารบก
ประวัติ.
ชีวิตส่วนตัว.
พล.อ. ชัยสิทธิ์ ชินวัตร มีชื่อเล่นว่า "ตุ้ย" เกิดเมื่อวันที่ 25 มิถุนายน พ.ศ. 2488 เป็นบุตรของ พ.อ.พิเศษ ศักดิ์ ชินวัตร และนางทวี ชินวัตร 
พล.อ. ชัยสิทธิ์ ชินวัตร เป็นพี่ชาย ร.อ. กัปตัน ประวิตร ชินวัตร อดีตรองกรรมการผู้อำนวยการใหญ่ สายปฏิบัติการ บริษัท การบินไทย จำกัด (มหาชน) และพี่ชาย พ.ท. สุรจิตร ชินวัตร 
ต่อมา ชัยสิทธิ์ได้สมรสกับคุณวีณา ชินวัตร (สุขสภา) มีบุตรด้วยกัน 2 คน คือ นางสาวลัฆวี ชินวัตร และนายวีรสิทธิ์ ชินวัตร ผู้จัดการฝ่ายการตลาดองค์กร บริษัท ไทยซัมซุง อิเลคโทรนิคส์ จำกัด นอกจากนี้ พล.อ. ชัยสิทธิ์ ยังเป็นญาติผู้พี่ของ พ.ต.ท. ดร.ทักษิณ ชินวัตร และนางสาวยิ่งลักษณ์ ชินวัตร อดีตนายกรัฐมนตรี 
การศึกษา.
สำเร็จการศึกษาชั้นมัธยมศึกษาปีที่ 6 จากโรงเรียนเบญจมราชูทิศ ราชบุรี เมื่อปี พ.ศ. 2503 หลังจากนั้นได้สอบเข้าโรงเรียนเตรียมทหาร เป็นนักเรียนเตรียมทหาร รุ่นที่ 5 และได้เลือกเข้าศึกษาต่อเป็นนักเรียนนายร้อย (จปร.รุ่นที่ 16) ณ โรงเรียนนายร้อยพระจุลจอมเกล้า โดยเลือกเหล่าทหารช่าง จนสำเร็จการศึกษาในปี พ.ศ. 2511 และได้รับพระราชทานยศเป็น ว่าที่ ร.ต. ในตำแหน่งผู้บังคับหมวดทหารช่าง สังกัดกองพันทหารช่างที่ 4 
การทำงาน.
งานการเมือง.
พล.อ. ชัยสิทธิ์ ชินวัตร เคยมีกระแสข่าวว่าจะดำรงตำแหน่งเป็นหัวหน้าพรรคเพื่อไทย ต่อมาได้รับแต่งตั้งเป็นที่ปรึกษานายกรัฐมนตรี (นางสาวยิ่งลักษณ์ ชินวัตร) ในปี พ.ศ. 2554 ในปี พ.ศ. 2561 พล.อ. ชัยสิทธิ์ ชินวัตร ดำรงตำแหน่งเป็นประธานที่ปรึกษาพรรคพลังปวงชนไทย ส่วนนายนิคม บุญวิเศษเป็นหัวหน้าพรรคพลังปวงชนไทย ซึ่งถูกมองว่าเป็นนอมินีของพรรคเพื่อไทย
เดอะเน็กซ์

เดอะเน็กซ์  เป็นอัลบั้มเฉพาะกิจ ซึ่งเกิดจากการรวมกันของกลุ่มศิลปินค่ายอาร์เอสที่ประสบความสำเร็จในการออกอัลบั้มเดี่ยว อัลบั้มนี้ประสบความสำเร็จทั้งด้านการค้า และความนิยมในชาร์ตทั่วไป 
อัลบั้มนี้เกิดจากความร่วมมือของบริษัทเป็ปซี่โคล่าประเทศไทย และบริษัทอาร์เอส โปรโมชัน มีเป้าหมายผู้ฟังเป็นกลุ่มวัยรุ่น อัลบั้มนี้มียอดขายกว่า 1 ล้านชุด ทำให้มีอัลบั้มต่อมาอย่างดิเอ็กซ์เวนเจอร์ต่อยอดความสำเร็จของอัลบั้มนี้
กระจุกดาวอัลฟาเพอร์เซย์

กระจุกดาวอัลฟาเพอร์เซย์  หรือที่รู้จักในชื่อ เมล็อต 20 หรือ คอลลินเดอร์ 39 เป็นกระจุกดาวเปิดในกลุ่มดาวเพอร์ซีอัส ประกอบด้วยดาวฤกษ์หลายตัวที่มีค่าสเปกตรัมประเภท O และ B ในบริเวณใกล้เคียงดาวอัลฟาเพอร์เซย์ สามารถมองเห็นได้ด้วยตาเปล่า สมาชิกที่สว่างที่สุดในกระจุกดาวมีชื่อเรียกว่า อัลฟา เดลตา เอปซีลอน ไซ 29 30 34 และ 48 เพอร์เซย์
มิ โก

มิ โก  มีอีกชื่อว่าราจากยุกกอธ (Fungi from Yuggoth) เป็นมนุษย์ต่างดาวซึ่งมีบทบาทในเรื่องชุดตำนานคธูลู มิ โกปรากฏตัวครั้งแรกในเรื่องสั้น "The Whisperer in Darkness" ซึ่งประพันธ์โดยเอช. พี. เลิฟคราฟท์ และเผนแพร่ในปีพ.ศ. 2474
ลักษณะโดยรวม.
มิ โกมีลักษณะผสมกันระหว่างเห็ดรากับสัตว์จำพวกกุ้ง-กั้ง-ปู มีส่วนหัวเป็นทรงรีที่ประกอบจากปุ่มแหลมจำนวนมากและหนวดรับสัมผัส ใน The Whisperer in Darkness ระบุว่าร่างกายของมิ โกเป็นสสารที่ไม่มีบนโลก มิ โกสามารถทำให้ตัวเองอยู่ในสภาพแข็งเหมือนตายแล้วได้จนกระทั่งได้รับความร้อนซึ่งทำให้ตัวยืดหยุ่นขึ้น ลำตัวของมิ โกมีความยาวประมาณหนึ่งเมตรครึ่งและมีขาจำนวนมาก ทั้งยังมีปีกแบบค้างคาวจำนวนหนึ่งซึ่งสามารถบินในอวกาศด้วยเอเธอร์(ธาตุในแนวคิดก่อนหน้าทฤษฎีสัมพัทธภาพพิเศษของอัลเบิร์ต ไอน์สไตน์) ปีกนี้ไม่สามารถบินบนโลกได้ดีนัก
วิทยาการสำคัญของมิ โกก็คือการผ่าตัดย้ายสมองเป็นๆของมนุษย์มาเก็บไว้ในภาชนะพิเศษซึ่งทำให้สมองนั้นสามารถรับรู้และสื่อสารกับภายนอกได้ ส่วนใหญ่แล้วมิ โกจะใช้วิธีนี้ในการพามนุษย์เดินทางระหว่างดวงดาว โดยนิคมสำคัญของมิโกนั้นอยู่ที่ดาวยุกกอธ ซึ่งเลิฟคราฟท์เองเคยระบุว่าเป็นดาวพลูโต แต่นักประพันธ์อื่นๆมักระบุว่ายุกกอธเป็นดาวเคราะห์ที่อยู่ไกลออกไปอีก นอกจากเมืองแล้วมิ โกยังทำเหมืองแร่โลหะที่เรียกว่า "tok'l" บนดาวยุกกอธด้วย ซึ่งโลหะชนิดนี้เป็นวัสดุสำคัญในการทำภาชนะบรรจุสมองและใช้ในพิธีกรรมต่างๆ 
แม้จะเป็นเผ่าพันธุ์ที่มีความก้าวหน้าทางวิทยาการในระดับสูง แต่มิ โกก็ยังมีความเชื่อในรูปแบบศาสนาโดยบูชาเทพเจ้าต่างๆทั้งเกรทโอลด์วันและเอาเตอร์ก็อด แนวคิดด้านศีลธรรมของมิ โกนั้นแตกต่างจากมนุษย์มากจึงทำให้ดูเหมือนเป็นสิ่งมีชีวิตที่ชั่วร้าย
เนบิวลานายพราน

เนบิวลานายพราน  หรือที่รู้จักในชื่อ วัตถุเมสสิเยร์ M42 หรือ NGC 1976) เป็นเนบิวลาแห่งหนึ่งอยู่ทางใต้ของเข็มขัดนายพรานในกลุ่มดาวนายพราน ถือเป็นหนึ่งในเนบิวลาสว่างที่สุดและสามารถมองเห็นได้ด้วยตาเปล่า เนบิวลานี้อยู่ห่างออกไปประมาณ 1,270±76 ปีแสง ถือเป็นย่านกำเนิดดาวฤกษ์มวลมากที่อยู่ใกล้กับโลกมากที่สุด เนบิวลานายพรานมีขนาดกว้างประมาณ 24 ปีแสง, บันทึกที่เก่าแก่ที่สุดที่อ้างถึงเนบิวลาแห่งนี้เรียกมันว่า เนบิวลาใหญ่ ในกลุ่มดาวนายพราน หรือ เนบิวลานายพรานใหญ่ อย่างไรก็ดียังมีบันทึกทางดาราศาสตร์ที่เก่าแก่กว่าเรียกมันว่า เอนสิส (หมายถึง "ดาบ") อันเป็นชื่อเดียวกันกับดาวเอตาโอไรออนิส ซึ่งเมื่อมองจากโลกจะเห็นอยู่ใกล้กันกับเนบิวลา
ซากะนา

ซากะนา  มีชื่อจริงว่า ตูระ (27 มกราคม พ.ศ. 2504 –) เป็นนักแสดงตลกที่มีชื่อเสียงชาวพม่า นอกจากนั้นยังเป็นนักแสดง ผู้กำกับภาพยนตร์ และนักเคลื่อนไหวทางการเมือง โดยจะแสดงมุกตลกเสียดสีรัฐบาลทหารของพม่า
ในปี พ.ศ. 2549 ซากะนาถูกรัฐบาลกลางสั่งห้ามไม่ให้ออกแสดงในที่สาธารณะหรือยุ่งเกี่ยวกับธุรกิจบันเทิง อันเนื่องมาจากการให้ความเห็นทางการเมืองกับสำนักข่าวต่างประเทศ
เมื่อวันที่ 4 มิถุนายน พ.ศ. 2551 ซากะนาถูกจับกุมตัวด้วยข้อหาฝ่าฝืนคำสั่งของรัฐบาลทหาร ภายหลังเหตุการณ์พายุหมุนนาร์กิส พ.ศ. 2551 ที่ทำให้มีผู้เสียชีวิตและสูญหายหลายหมื่นคน ทางการพม่าต้องการให้ความช่วยเหลือทุกอย่างผ่านไปจากทางรัฐบาล แต่ซากะนาได้เปิดเผยกับสำนักข่าวต่างประเทศว่า การช่วยเหลือของรัฐบาลไม่มีประสิทธิภาพและมีผู้เดือดร้อนจำนวนมากที่ยังไม่ได้รับความช่วยเหลือ และได้ลงมือเป็นผู้ประสานงานรวมกลุ่มบุคคลในธุรกิจบันเทิงกว่า 400 คน เพื่อจัดส่งความช่วยเหลือตรงไปยังผู้ประสบภัยด้วยตัวเอง 
ซากะนาถูกศาลตัดสินเมื่อวันที่ 21 พฤศจิกายน พ.ศ. 2551 ว่ามีความผิดใน 3 ข้อกล่าวหา ถูกตัดสินจำคุก 45 ปี จากการทำงานเพื่อช่วยเหลือผู้ประสบภัย โดยผู้ต้องหาอีก 2 คนในคดีเดียวกัน ถูกพิพากษาจำคุก 29 ปี และ 15 ปี ตามลำดับ ในขณะที่ยังมีอีก 4 ข้อกล่าวหาที่อยู่ระหว่างการพิจารณา การตัดสินคดีนี้เกิดขึ้นในเวลาใกล้เคียงกับการตัดสินคดีเนื่องจากการประท้วงต่อต้านรัฐบาลในพม่า พ.ศ. 2550 ที่พระสงฆ์ที่เป็นแกนนำถูกตัดสินจำคุกสูงสุด 68 ปี และนักศึกษาพม่าจำนวน 23 คน ถูกตัดสินจำคุกคนละ 65 ปี
ดาวโอบี

ดาวโอบี  คือดาวฤกษ์ที่มีมวลมากและร้อนจัด อยู่ในสเปกตรัมทั้งประเภท O และ B เป็นกลุ่มที่มีคุณสมบัติอย่างหลวมๆ จึงเรียกว่าเป็นประเภท OB ดาวประเภทนี้มีอายุสั้น และไม่ได้เคลื่อนตำแหน่งไปจากตำแหน่งที่มันก่อตัวขึ้นไปไกลนัก ตลอดช่วงอายุของมัน จะมีการแผ่รังสีอัลตราไวโอเลตออกมาเป็นจำนวนมาก รังสีเหล่านี้ทำให้แก๊สระหว่างดาวที่อยู่รอบๆ ในบริเวณเมฆโมเลกุลเกิดการแตกประจุ ทำให้เกิดเป็นบริเวณเอช 2 หรือ Strömgren sphere
ในรายการสเปกตรัม "ประเภทสเปกตรัม OB" จะระบุว่า "ไม่ทราบประเภท แต่เป็นแบบเดียวกันกับดาวโอบีซึ่งเป็นแบบเริ่มต้น"
ลมดาวฤกษ์

ลมดาวฤกษ์  คือการไหลของแก๊สทั้งแบบธรรมดาและแบบมีประจุออกจากชั้นบรรยากาศรอบนอกของดาวฤกษ์ ซึ่งถูกขับออกมาโดยคุณลักษณะของขั้วแม่เหล็กที่ไหลออกจากดาวฤกษ์อายุน้อยซึ่งยังไม่ค่อยถูกชน อย่างไรก็ดี การไหลออกของลมดาวฤกษ์ไม่ได้เป็นไปในลักษณะสมมาตรของทรงกลม และดาวฤกษ์ต่างประเภทกันก็จะให้ลมดาวฤกษ์ออกมาที่มีคุณสมบัติแตกต่างกัน
ดาวฤกษ์ที่อยู่ในช่วงท้ายของแถบลำดับหลักซึ่งใกล้จะสิ้นอายุขัยมักปล่อยลมดาวฤกษ์ที่มีมวลมากแต่ค่อนข้างช้า (<math>\dot{M} > 10^{-3}</math> มวลดวงอาทิตย์ต่อปี และ v = 10 กม./วินาที) ดาวเหล่านี้หมายรวมถึงดาวยักษ์แดง ดาวยักษ์มหึมา และดาวในกลุ่ม ดาวสาขาเชิงเส้นกำกับยักษ์ ลมดาวฤกษ์ที่เกิดขึ้นมีลักษณะเหมือนการขับเคลื่อนโดยแรงดันการแผ่รังสีที่กระทำต่อฝุ่นซึ่งมีอยู่หนาแน่นในชั้นบรรยากาศรอบนอกของดาว
ดาวฤกษ์ประเภท G เช่นดวงอาทิตย์ของโลกเรามีลมดาวฤกษ์ที่ขับเคลื่อนด้วยโคโรนาแม่เหล็กที่ร้อนมาก มีชื่อเรียกว่า ลมสุริยะ ลมนี้มีองค์ประกอบส่วนใหญ่เป็นอิเล็กตรอนและโปรตอนพลังงานสูง (ประมาณ 1 keV) ซึ่งมีความสามารถพอจะหนีพ้นจากแรงโน้มถ่วงของดวงอาทิตย์ได้เพราะอุณหภูมิของโคโรนาที่สูงมาก
ดาวฤกษ์มวลมากในประเภท O และ B จะมีลมดาวฤกษ์ที่มีปริมาณมวลน้อยกว่า แต่มีความเร็วสูงกว่า ลมกลุ่มนี้ขับเคลื่อนด้วยแรงดันการแผ่รังสีที่เกิดจากแถบการดูดกลืนแบบกำธรของอนุภาคมวลหนัก เช่น คาร์บอน และไนโตรเจน ลมดาวฤกษ์พลังงานสูงเหล่านี้จะพัดพาฟองลมดาวฤกษ์  ไปด้วย
แม้ลมดาวฤกษ์จากดาวในแถบลำดับหลักจะไม่ได้ส่งผลต่อวิวัฒนาการของดวงดาว แต่ในช่วงท้ายเมื่อดาวฤกษ์อยู่ใกล้จะหลุดออกจากแถบลำดับหลัก ปริมาณมวลที่ดาวฤกษ์สูญเสียออกไปผ่านลมดาวฤกษ์จะมีส่วนในการตัดสินชะตาของดาวฤกษ์นั้น ดาวฤกษ์ที่มีมวลปานกลางจำนวนมากกลายไปเป็นดาวแคระขาวในท้ายที่สุดแทนที่จะระเบิดออกกลายเป็นซูเปอร์โนวา เพราะมันสูญเสียมวลออกมากเกินไปจากลมดาวฤกษ์ของมัน
เจ้าจอมมารดามรกฎ ในรัชกาลที่ 5

เจ้าจอมมารดามรกฎ (พ.ศ. 2398 - พ.ศ. 2458) เป็นบุตรีของเจ้าพระยามหินทรศักดิ์ธำรง (เพ็ง เพ็ญกุล) กับ ท่านผู้หญิงมหินทรศักดิ์ธำรง (หุ่น) (ธิดาพระยานครอินทร์รามัญ) 
เจ้าจอมมารดามรกฎ มีพระโอรสธิดา 2 พระองค์ คือ
เจ้าจอมมารดามรกฎถึงแก่อนิจกรรมด้วยโรค วัณโรค เมื่อวันที่ 20 กรกฎาคม พ.ศ. 2458 เวลา 13.20 น. ณ ตำหนักในวัง พระเจ้าน้องยาเธอ กรมหมื่นพิไชยมหินทโรดม สิริอายุได้ 60 ปี 11 วัน ในเวลาค่ำวันเดียวกัน สมเด็จพระเจ้าบรมวงศ์เธอ เจ้าฟ้าภาณุรังษีสว่างวงศ์ กรมพระยาภาณุพันธุวงศ์วรเดช เสด็จประทานน้ำหลวงอาบศพ
เมฆมาเจลลันใหญ่

เมฆมาเจลลันใหญ่  คือดาราจักรบริวารของทางช้างเผือก อยู่ห่างจากเราออกไปเพียงไม่ถึง 50 กิโลพาร์เซก (ประมาณ 160,000 ปีแสง) ถือเป็นดาราจักรที่อยู่ใกล้กับทางช้างเผือกเป็นอันดับที่สาม โดยมีดาราจักรแคระชนิดรีคนยิงธนู (ประมาณ 16 กิโลพาร์เซก) กับดาราจักรแคระสุนัขใหญ่ (ประมาณ 12.9 กิโลพาร์เซก) อยู่ใกล้กับศูนย์กลางของดาราจักรทางช้างเผือก เมฆมาเจลลันใหญ่มีมวลสมมูลประมาณ 1 หมื่นล้านเท่าของมวลดวงอาทิตย์ (1010 มวลดวงอาทิตย์) นั่นคือมีมวลเป็นประมาณ 1/10 เท่าของมวลของทางช้างเผือก เมฆมาเจลลันใหญ่เป็นดาราจักรที่ใหญ่เป็นอันดับสี่ในกลุ่มท้องถิ่น โดยมีดาราจักรแอนดรอเมดา ทางช้างเผือก และดาราจักรไทรแองกูลัม เป็นดาราจักรขนาดใหญ่เป็นอันดับหนึ่ง สอง และสามตามลำดับ
โดยมากเมฆมาเจลลันใหญ่มักถูกพิจารณาว่าเป็นดาราจักรไร้รูปแบบ (ในฐานข้อมูลวัตถุพ้นดาราจักรขององค์การนาซา ระบุรหัสตามลำดับฮับเบิลให้แก่มันเป็น Irr/SB(s)m) อย่างไรก็ดีเมฆมาเจลลันใหญ่ก็มีโครงสร้างคล้ายคานที่บริเวณศูนย์กลาง ทำให้เชื่อได้ว่ามันอาจจะเคยเป็นดาราจักรชนิดก้นหอยมีคานมาก่อน ลักษณะอันไร้รูปแบบของเมฆมาเจลลันใหญ่อาจเป็นผลมาจากปฏิกิริยาน้ำขึ้นน้ำลงระหว่างตัวมันเองกับทางช้างเผือกและเมฆมาเจลลันเล็ก
เมฆมาเจลลันใหญ่ปรากฏบนท้องฟ้ายามกลางคืนเป็น "เมฆ" จาง ๆ อยู่ในทางซีกโลกใต้ บริเวณชายขอบระหว่างกลุ่มดาวปลากระโทงแทงกับกลุ่มดาวภูเขา 
เมฆมาเจลลันใหญ่เป็นดาราจักรคู่กับเมฆมาเจลลันเล็ก ซึ่งอยู่ห่างออกไปทางตะวันตกประมาณ 20 องศา
เมฆมาเจลลันเล็ก

เมฆมาเจลลันเล็ก  เป็นดาราจักรแคระ แห่งหนึ่งในกลุ่มท้องถิ่น ถือเป็นหนึ่งในดาราจักรที่อยู่ใกล้ทางช้างเผือกมากที่สุดและสามารถมองเห็นได้ด้วยตาเปล่า โดยอยู่ห่างจากดาราจักรของเราประมาณ 200,000 ปีแสง มีดาวฤกษ์อยู่เป็นสมาชิกจำนวนหลายร้อยล้านดวง
บ้างเชื่อว่าเมฆมาเจลลันเล็กเคยเป็นดาราจักรชนิดก้นหอยมีคานมาก่อน แต่ถูกรบกวนโดยทางช้างเผือกทำให้มันเสียรูปร่างไป แต่ก็ยังสามารถมองเห็นโครงสร้างรูปคานบริเวณตรงกลางได้บ้าง
เมฆมาเจลลันเล็กมีค่าเดคลิเนชันเฉลี่ยถึง -73 องศา มันจึงสามารถมองเห็นได้จากด้านซีกโลกใต้หรือซีกโลกเหนือตอนล่างมาก ๆ เท่านั้น ตำแหน่งปรากฏบนฟ้าอยู่ใกล้กลุ่มดาวนกทูแคน เป็นแถบแสงหม่น ๆ กว้างประมาณ 3 องศาบนท้องฟ้า ดูราวกับเป็นชิ้นส่วนที่หลุดออกไปจากทางช้างเผือก 
เมฆมาเจลลันเล็กเป็นดาราจักรคู่กันกับเมฆมาเจลลันใหญ่ ซึ่งอยู่ห่างออกไปทางตะวันออกประมาณ 20 องศา
ปราสาทเรือนหิน

ปราสาทเรือนหิน หรือที่ชาวลาวเรียกว่า "เฮือนหิน" ตัวปราสาทตั้งอยู่ริมฝั่งแม่น้ำโขง บ้านเฮือนหิน เมืองไซพูทอง ถัดจากเมืองสุวรรณเขตลงมาประมาณ 70 กิโลเมตร ห่างจากตัวเมืองไซพูทองประมาณ 10 กิโลเมตร เฮือนหินสร้างขึ้นในสมัยอาณาจักรศรีโคตรบูร (ศรีโคตะปุระ) เรืองอำนาจ ตามประวัติท้องถิ่นกล่าวว่า ราว ค.ศ. 500–557 ขุนอังคะราชและขุนอมมะราชสองพี่น้องเป็นผู้นำพาประชาชนบรรดาเผ่าจากอาณาจักรโยนกเงินยางทางตอนเหนือของลาวมาสร้างปราสาทเฮือนหินขึ้น เพื่อเป็นศาสนสถานประจำเมืองในลัทธิพราหมณ์-ฮินดู โดยตัวปราสาทตั้งอยู่กลางดงต้นลั่นทม ภายในตัวปราสาทมีพระพุทธรูปหินตั้งอยู่ ปราสาทแห่งนี้ยังไม่ได้รับการบูรณะ ภาพสลักนูนต่ำที่เคยอยู่รอบๆ ก็ถูกนำไปไว้ที่อื่นเป็นส่วนใหญ่ ถือว่าเป็นสถานที่ท่องเที่ยวที่น่าสนใจแห่งหนึ่ง
เนบิวลาบึ้ง

เนบิวลาบึ้ง หรือ เนบิวลาทารันทูลา (หรือรู้จักในชื่อ 30 โดราดัส หรือ NGC 2070) เป็นบริเวณเอช 2 ที่อยู่ในเมฆมาเจลลันใหญ่ เดิมเคยคิดว่ามันเป็นดาวฤกษ์ จวบกระทั่ง พ.ศ. 2294 นิโคลาส์ หลุยส์ เดอ ลาซายล์ จึงตรวจพบว่ามันมีลักษณะโดยธรรมชาติเป็นแบบเนบิวลา
เนบิวลาบึ้งมีค่าความส่องสว่างปรากฏเท่ากับ 8 เมื่อคำนึงถึงระยะห่างของมันที่อยู่ห่างออกไปถึง 180,000 ปีแสง ถือได้ว่าเป็นวัตถุที่มีความสว่างสูงมาก มันส่องสว่างมากเสียจนถ้าหากมันอยู่ใกล้โลกในระยะเดียวกับเนบิวลานายพราน ก็อาจทำให้เกิดเงาแสงขึ้นได้ทีเดียว เนบิวลาบึ้งเป็นย่านดาวระเบิดที่มีกระบวนการสูงที่สุดเท่าที่เป็นที่รู้จักในกลุ่มดาราจักรท้องถิ่น มันยังเป็นย่านที่ใหญ่ที่สุดและมีการกำเนิดดาวมากที่สุดในกลุ่มท้องถิ่นโดยมีเส้นผ่านศูนย์กลางโดยประมาณถึง 200 พาร์เซก ที่ใจกลางของมันเป็นกระจุกดาวที่มีความหนาแน่นและมวลมาก (ขนาดเส้นผ่านศูนย์กลางประมาณ 2.5 พาร์เซก) คือกระจุกดาวมวลยิ่งยวด R136 อันเป็นแหล่งกำเนิดพลังงานมหาศาลที่ทำให้เนบิวลานี้สว่างไสว
ซูเปอร์โนวาที่ใกล้ที่สุดเท่าที่ตรวจพบหลังจากการประดิษฐ์กล้องโทรทรรศน์ คือ ซูเปอร์โนวา 1987A ก็เกิดขึ้นที่บริเวณขอบของเนบิวลาบึ้งแห่งนี้
แถบลำดับหลัก

แผนภาพของแฮร์ตสปรอง–รัสเซิล
ชนิดสเปกตรัม
ดาวแคระน้ำตาล
ดาวแคระขาว
ดาวแคระแดง
ดาวแคระเล็ก
ดาวแคระ
แถบลำดับหลัก
ดาวยักษ์เล็ก
ดาวยักษ์
ดาวยักษ์สว่าง
ดาวยักษ์ใหญ่
ดาวยักษ์ใหญ่ยิ่ง
โชติมาตร
สัมบูรณ์
แถบลำดับหลัก  คือชื่อเรียกแถบต่อเนื่องและมีลักษณะพิเศษที่ปรากฏอยู่บนแผนภาพคู่ลำดับระหว่างสีของดาวฤกษ์กับความสว่าง แผนภาพคู่ลำดับสี-ความสว่างนี้รู้จักกันทั่วไปในชื่อ ไดอะแกรมของแฮร์ทสชปรุง-รัสเซลล์ หรือ HR Diagram ซึ่งเป็นผลการศึกษาร่วมกันระหว่างเอจนาร์ แฮร์ทสชปรุง กับเฮนรี นอร์ริส รัสเซลล์ ดาวที่อยู่บนแถบนี้จะรู้จักกันว่า ดาวบนแถบลำดับหลัก หรือดาวฤกษ์แคระ
หลังจากที่ดาวฤกษ์ก่อตัวขึ้นแล้ว มันจะสร้างพลังงานออกมาจากย่านใจกลางอันหนาแน่นและร้อนจัดโดยปฏิกิริยานิวเคลียร์ฟิวชันของอะตอมไฮโดรเจนไปเป็นฮีเลียม ระหว่างที่กระบวนการนี้ดำเนินไปในช่วงอายุของดาว จะสามารถระบุตำแหน่งบนแถบลำดับหลักได้โดยใช้มวลของดาวเป็นข้อมูลเบื้องต้น ประกอบกับข้อมูลองค์ประกอบทางเคมีและปัจจัยอื่น ๆ อีก โดยทั่วไปยิ่งดาวฤกษ์มีมวลมากก็จะยิ่งมีช่วงอายุบนแถบลำดับหลักสั้นยิ่งขึ้น หลังจากเชื้อเพลิงไฮโดรเจนที่แกนกลางถูกใช้จนหมดไป ดาวฤกษ์ก็จะเคลื่อนออกไปจากแถบลำดับหลัก
บางคราวอาจพิจารณาแถบลำดับหลักออกเป็นแถบบนและแถบล่าง ขึ้นกับกระบวนการที่ดาวฤกษ์ใช้ในการสร้างพลังงาน ดาวฤกษ์ที่มีมวลน้อยกว่า 1.5 เท่าของมวลดวงอาทิตย์จะหลอมอะตอมไฮโดรเจนเข้าด้วยกันพร้อมกับกระบวนการสร้างฮีเลียม กระบวนการนี้เรียกว่า ปฏิกิริยาลูกโซ่โปรตอน-โปรตอน ถ้าดาวฤกษ์มีมวลมากกว่านี้ ก็จะอยู่ในแถบลำดับหลักบน นิวเคลียร์ฟิวชันจะใช้อะตอมของคาร์บอน ไนโตรเจน และออกซิเจนเป็นสื่อกลางในการผลิตฮีเลียมจากอะตอมไฮโดรเจน
เนื่องจากอุณหภูมิของดาวฤกษ์ที่แกนกลางกับที่พื้นผิวดาวนั้นมีความเหลื่อมล้ำกันอยู่ จึงมีการส่งผ่านพลังงานขึ้นมาอย่างต่อเนื่องผ่านชั้นดาวจนกระทั่งมันแผ่รังสีออกไปจากบรรยากาศของดาว กลไกสองประการที่ใช้ในการส่งผ่านพลังงานเหล่านี้คือ การแผ่รังสี และการพาความร้อน ในประเภทที่ขึ้นกับเงื่อนไขเฉพาะของดาวแต่ละดวง การพาความร้อนจะเกิดขึ้นในบริเวณที่อุณหภูมิมีความแตกต่างกันอย่างมาก หรือเป็นพื้นที่อับแสง หรือทั้งสองอย่าง เมื่อมีการพาความร้อนเกิดขึ้นในแกนกลาง มันจะกระตุ้นเศษเถ้าฮีเลียมขึ้น เป็นการรักษาระดับสัดส่วนของเชื้อเพลิงที่จะนำไปใช้ในปฏิกิริยาฟิวชัน
เว็บซีรีส์

เว็บซีรีส์  คือรายการซีรีส์ที่ออกอากาศเผยแพร่ทางอินเทอร์เน็ตรวมถึงทางโทรศัพท์มือถือ ส่วนตอนของเว็บซีรีส์จะเรียกว่า เว็บบิโซด ความหมายของคำเป็นที่รู้จักในรายการที่ชื่อ "Battlestar Galactica" ที่มีเว็บซีรีส์ที่ชื่อว่า "Battlestar Galactica: The Resistance" ในระหว่างฤดูกาลที่ 2 และ 3 ของรายการ
ขณะที่ความนิยมทางเว็บไซต์กำลังเติบโต แนวความคิดนี้ไม่ได้เป็นเรื่องใหม่เลย "Homicide: Second Shift" เป็นเว็บซีรีส์รุ่นบุกเบิกที่เริ่มมีตั้งแต่ปี 1997 แต่ก็ยุติไปเนื่องจากปัญหาด้านการเงินและข้อจำกัดทางด้านเทคนิค
ความนิยมในเว็บซีรีส์เป็นผลมาจากความสามารถที่เพิ่มขึ้นของระบบบรอดแบรนด์และเทคโนโลยีการดูวิดีโอในแบบสตรีมมิง ที่ทำให้โปรดิวเซอร์อิสระสามารถผลิตซีรีส์ได้ในการใช้งบอย่างจำกัดเพื่อเผยแพร่ทางอินเทอร์เน็ต แต่มากไปกว่านั้นบริษัทผู้ผลิตรายการโทรทัศน์ใหญ่ ๆ เองก็ใช้ในการประชาสัมพันธ์รายการได้อีกวิธีนึงซึ่งควบคู่ไปกับการประชาสัมพันธ์ในสื่ออื่น
แผนภาพของแฮร์ตสปรอง–รัสเซิล

แผนภาพของแฮร์ตสปรอง–รัสเซิล
ชนิดสเปกตรัม
ดาวแคระน้ำตาล
ดาวแคระขาว
ดาวแคระแดง
ดาวแคระเล็ก
ดาวแคระ
แถบลำดับหลัก
ดาวยักษ์เล็ก
ดาวยักษ์
ดาวยักษ์สว่าง
ดาวยักษ์ใหญ่
ดาวยักษ์ใหญ่ยิ่ง
โชติมาตร
สัมบูรณ์
แผนภาพของแฮร์ตสปรอง–รัสเซิล (บางครั้งเรียกย่อว่า H-R Diagram หรือ HRD) เป็นแผนภาพคู่ลำดับระหว่างสีของดาวฤกษ์กับความสว่างของดาว (color–magnitude diagram; เรียกย่อว่า CMD) ซึ่งแสดงให้เห็นความสัมพันธ์ระหว่างค่าความส่องสว่างสัมบูรณ์ (กำลังส่องสว่าง) ประเภทของดาวฤกษ์ และอุณหภูมิของดาวฤกษ์ แผนภาพสร้างขึ้นในช่วงคริสต์ทศวรรษ 1910 โดย ไอนาร์ แฮร์ตสปรอง และ เฮนรี นอริส รัสเซิล ได้ส่งผลกระทบอย่างใหญ่หลวงต่อการศึกษาทำความเข้าใจวิวัฒนาการของดาวฤกษ์ หรือ "ช่วงชีวิตของดาวฤกษ์"
โพรงลมดาวฤกษ์

โพรงลมดาวฤกษ์  เป็นศัพท์ทางดาราศาสตร์ใช้อธิบายช่องว่างในอวกาศหลายปีแสงซึ่งบรรจุแก๊สร้อนที่พ่นเข้าไปในสสารระหว่างดาวโดยลมดาวฤกษ์ที่มีความเร็วสูง (ประมาณหลายพันกิโลเมตรต่อวินาที) ซึ่งส่งออกมาจากดาวฤกษ์ประเภท O หรือ B ลมดาวฤกษ์อย่างอ่อนๆ อาจจะสามารถทำให้เกิดโครงสร้างโพรงเช่นนี้ขึ้นได้ แต่มักเรียกกันว่า ทรงกลมดาราศาสตร์ (astrosphere) ในระบบสุริยะของเราจะมีปริมณฑลแม่เหล็กเฮลีโอสเฟียร์ (heliosphere) ที่เกิดจากลมสุริยะ ครอบคลุมอาณาเขตดาวเคราะห์ดวงใหญ่ๆ ทั้งหมด เป็นตัวอย่างหนึ่งของโพรงลมดาวฤกษ์
ดาวยักษ์แดง

แผนภาพของแฮร์ตสปรอง–รัสเซิล
ชนิดสเปกตรัม
ดาวแคระน้ำตาล
ดาวแคระขาว
ดาวแคระแดง
ดาวแคระเล็ก
ดาวแคระ
แถบลำดับหลัก
ดาวยักษ์เล็ก
ดาวยักษ์
ดาวยักษ์สว่าง
ดาวยักษ์ใหญ่
ดาวยักษ์ใหญ่ยิ่ง
โชติมาตร
สัมบูรณ์
ดาวยักษ์แดง  เป็นดาวฤกษ์มวลน้อยหรือมวลปานกลางขนาดยักษ์ที่ส่องสว่างมาก (มวลโดยประมาณ 0.5-10 เท่าของมวลดวงอาทิตย์) ซึ่งอยู่ในช่วงเวลาท้ายๆ ของวิวัฒนาการของดาวฤกษ์ บรรยากาศรอบนอกของดาวจะลอยตัวและบางมาก ทำให้รัศมีของดาวขยายใหญ่ขึ้นมาก และอุณหภูมิพื้นผิวก็ต่ำ อาจอยู่ที่ประมาณ 5000 เคลวินหรือน้อยกว่านั้น ภาพปรากฏของดาวยักษ์แดงจะมีสีตั้งแต่เหลืองส้มออกไปจนถึงแดง ครอบคลุมระดับสเปกตรัมในชั้น K และ M อาจบางทีรวมถึงชั้น S และดาวคาร์บอนจำนวนมากด้วย
ดาวยักษ์แดงส่วนใหญ่โดยทั่วไปมักเรียกกันเป็นแขนงดาวยักษ์เชิงเส้นกำกับ (RGB) ซึ่งยังมีการสังเคราะห์นิวเคลียสไฮโดรเจนไปเป็นฮีเลียมอยู่ แต่ที่แกนกลางจะเป็นฮีเลียมที่ไม่มีปฏิกิริยาแล้ว แต่ยังมีดาวยักษ์แดงอีกพวกหนึ่งคือที่อยู่ใน AGB ที่สร้างคาร์บอนจากฮีเลียมด้วยกระบวนการทริปเปิลอัลฟา ดาวยักษ์แดงประเภท AGB จะเป็นดาวคาร์บอนประเภท C-N หรือ C-R ช่วงปลายๆ
ดาวยักษ์แดงที่สว่างและโดดเด่นในยามค่ำคืน ได้แก่ ดาวอัลเดบาราน ดาวอาร์คตุรุส และแกมมากางเขนใต้ เป็นต้น ขณะที่ดาวที่ใหญ่ยิ่งกว่านั้นคือดาวปาริชาต และดาวบีเทลจุส เป็นดาวยักษ์ใหญ่แดง
ดาวยักษ์ใหญ่แดง.
ดาวยักษ์ใหญ่แดง  เป็นดาวยักษ์ที่มีค่าสเปกตรัมชนิด K หรือ M เป็นดาวฤกษ์ขนาดใหญ่ที่สุดในเอกภพเมื่อดูในแง่ของปริมาตร แม้จะไม่ใช่ดาวที่มีมวลมากที่สุด ดาวที่รู้จักกันว่าเป็นดาวยักษ์ใหญ่แดง ได้แก่ ดาวบีเทลจุส และ ดาวปาริชาต
ไมเคิล ลูคัส (ผู้กำกับ)

ไมเคิล ลูคัส  หรือชื่อเกิด อันเดรย์ ลโววิช เทรวาส  เป็นนักแสดงภาพยนตร์ลามกเกย์ ผู้กำกับ และผู้ก่อตั้งลูคัสเอนเตอร์เทนเมนต์ บริษัทผลิตภาพยนตร์เกย์สำหรับผู้ใหญ่ เขาเป็นที่รู้จักในฐานะผู้พูดจาอย่างเปิดเผยเกี่ยวกับยิวและอิสลามและการวิพากษ์วิจารณ์เรื่องการใช้ยาเสพติดและการมีเพศสัมพันธ์แบบไม่ป้องกันในสังคมชาวเกย์ ในปี 1995 ลูคัสย้ายไปเยอรมนีและอยู่ในฝรั่งเศส 2 ปี ก่อนที่จะย้ายมาในสหรัฐอเมริกา จนเขาสาบานตนเป็นพลเมืองอเมริกันเมื่อวันที่ 12 พฤศจิกายน ค.ศ. 2004 
ประวัติ.
ลูคัสเกิดในมอสโก ประเทศรัสเซีย ศึกษาที่วิทยาลัยในมอสโก จบการศึกษาด้านกฎหมาย เคยเป็นเจ้าของบริษัทตัวแทนท่องเที่ยวในมอสโกในระยะสั้น ๆ หลังจากจบจากมหาวิทยาลัย หลังจากนั้นเป็นนายแบบเปลือยและเป็น male escort และเริ่มเข้าสู่วงการหนังโป๊ด้วยการปรากฏตัวในหนังโป๊เยอรมันชาย-หญิง ขณะที่เขาอยู่ในฝรั่งเศสทำงานกับผู้กำกับชาวฝรั่งเศสที่ชื่อ Jean-Daniel Cadinot ปรากฏตัวในบท "Ramzes Kairoff" ในหนังเกย์ 2 เรื่อง ที่ออกจำหน่ายในปี 1996 โดยใช้ชื่อว่า "Michel Lucas" เขาทำงานให้กับฟอลคอนเอ็กซ์คลูซีฟ แสดงบทรุกในหนัง 5 เรื่องที่ออกในปี 1997 และ 1998 จากนั้นได้กำกับหนังเรื่องแรกเรื่อง "Back in the Saddle" ในปี 1998 ที่เขาได้ร่วมแสดงด้วย
ในปี 1998 ลูคัสก่อตั้งบริษัทของตัวเองที่ชื่อ ลูคัสเอนเตอร์เทนเมนต์ จากเงินที่เขาหาได้ขณะทำอาชีพเป็น male escort โดยเปิดบริษัทในนิวยอร์กซิตี (ซึ่งโดยส่วนมากบริษัทสตูดิโอผลิตหนังโป๊จะตั้งอยู่ในลอสแอนเจลิส) เพื่อจะอาศัยประโยชน์การตลาดจากการที่มีคู่แข่งน้อยกว่า ในปี 2004 เปิด ลูคัสดิสทริบิวชัน อินค์ ที่เป็นบริษัทจัดจำหน่ายวิดีโอสำหรับผู้ใหญ่ ลูคัสกำกับและร่วมแสดงในภาพยนตร์ของเขาเองภายใต้ลูคัสเอนเตอร์เทนเมนต์ สตูดิโอของเขาได้รับรางวัลเกย์วีเอ็นมาแล้วหลายรางวัล 
ในฤดูร้อนปี 2005 ลูคัสออกหนังเรื่อง "Michael Lucas' Dangerous Liaisons" ที่มีเหล่าดาราดังมาร่วมแสดงด้วยอย่าง รูพอล, บอย จอร์จ, เกรแฮม นอร์ตัน, บรูส วิแลนซ์, เลดี บันนี, อะแมนดา เลอโพร์ และ ไมเคิล มัสโต ในปี 2006 สตูดิโอออกหนังเรื่อง "Michael Lucas' La Dolce Vita Parts 1 & 2" เป็นหนังโป๊เกย์ที่นำมาสร้างใหม่จากหนังคลาสสิกในยุค 1960 เรื่อง "La Dolce Vita" ซึ่งได้รับรางวัล 14 สาขารางวัลจากเกย์วีเอ็น ชนะในทุกสาขารางวัลที่ได้เข้าชิง
ในปี 2004 ลูคัสปรากฏตัวในหนังสือ "XXX: 30 Porn Star Photographs" ของไทโมธี กรีนฟิลด์-แซนเดอร์ส และมีส่วนร่วมในรายการสารคดีทางช่องเอชบีโอ เรื่อง "Thinking XXX" กรีนฟิลด์-แซนเดอร์สยังให้เขาแสดงรายชื่อภาพยนตร์ที่เขาชื่นชอบ 10 อันดับ ซึ่งที่เขาบอกเป็นหนังของบริษัทเขาผลิตทั้งหมด ทั้ง 10 เรื่อง
ในปี ค.ศ. 20009 ลูคัสออกหนังเรื่อง "เม็นออฟอิสราเอล" ซึ่งได้รับความสนใจจากนักข่าว อาทิ "The Atlantic", "Out Magazine" และ "Yediot Aharonot" เขียนว่า ถือเป็น จุดอ้างอิงครั้งแรกของหนังโป๊ที่ถ่ายทำในสถานที่และใช้นักแสดงอิสราเอลทั้งหมด ขณะที่ "Tablet Magazine" และ "Los Angeles Times" เขียนว่าถือเป็นหนังเรื่องแรกที่ใช้นักแสดงยิวทั้งหมด 
ลูคัสอย่างเป็นคอลัมนิสต์ ให้กับ "The Advocate"
ไทเกอร์ ไทสัน

ไทเกอร์ ไทสัน  (นามแฝง) เกิดเมื่อวันที่ 20 พฤษภาคม ค.ศ. 1977 ที่บรู๊กลิน รัฐนิวยอร์ก เป็นนักแสดงหนังโป๊เกย์ชาวอเมริกัน เป็นนายแบบ ผู้กำกับ มีผลงานในหนังโป๊ผิวสี ซึ่งเขารับเป็นบทรุก เขายังเคยทำงานเป็น male escort และนักเต้นอะโกโก้ และถ่ายแบบในสิ่งพิมพ์เกย์หลายชิ้น ไทสันเป็นของผิวดำและมีเชื้อสายเปอร์โตริกัน มีอวัยวะเพศขนาดใหญ่และแสดงท่วงท่ามีเพศสัมพันธ์แบบดุดันหน้ากล้อง
ไทสันเข้าสู่วงการหนังโป๊ตั้งแต่อายุได้ 19 ปี หลังจากออกจำคุกได้ 14 เดือนฐานลักขโมยรถ โดยเขาได้รับการชักชวนจากเพื่อนนักเต้นในคลับเกย์ โดยมีผลงานชิ้นแรกในปี 1997 กับเรื่อง "Sweatin' Black" กำกับโดยเอนริเก ครูซ หลังจากนั้นแสดงใน "Tiger's Brooklyn Tails" หลังจากเข้าสู่การเป็นนักแสดงในสังกัด ลาติโนแฟนคลับ ไทสันออกจากวงการหนังโป๊ในปี 1999 แต่ก็กลับมาอีกครั้งในปี 2000 เพื่อจะตั้งบริษัทของตัวเองในชื่อ ไทเกอร์ ไทสัน โปรดักชันส์ เขายังร่วมก่อตั้ง พิตบูลล์ โปรดักชัน ในปี 2003 และเขาประกาศลาวงการในปี 2004 แต่เปลี่ยนใจหลังจากความสำเร็จของหนังเรื่อง "Take 'Em Down" ถือเป็นหนังที่ประสบความสำเร็จด้านรายได้เรื่องหนึ่ง ไทสันปรากฏตัวในหนังมากกว่า 24 เรื่อง เขายังมีรายชื่ออยู่ใน เกย์วีเอ็น ฮอลล์ ออฟ เฟม ในเดือน กุมภาพันธ์ 2008
เขาเคยออกมายืนยันว่าเขาไม่เคยเป็นฝ่ายรับในภาพยนตร์
หลังกล้อง ไทสันได้ร่วมในการประชาสัมพันธ์การให้ความรู้เรื่องการมีเพศสัมพันธ์ การวิจัยเรื่องเอดส์ และสิทธิของเกย์ ในปี 2007 เขาสนับสนุนฮิลลารี คลินตันในการเป็นประธานาธิบดี ถึงแม้ว่าคลินตันเองจะไม่รู้ว่าไทสันสนับสนุนเขา.
ประวัติศาสตร์กรีซ

ประวัติศาสตร์กรีซ แบ่งออกเป็นหลายช่วงดังนี้
ยุคสำริด.
สมัยเฮลลาดิคเป็นวลีโบราณคดีสมัยใหม่ที่หมายถึงสมัยต่างๆของวัฒนธรรมของแผ่นดินใหญ่กรีซโบราณระหว่างยุคสำริด
มิโนอัน (ยุคสำริดตอนต้น).
อารยธรรมมิโนอันเป็นวัฒนธรรมของยุคสำริดที่เกิดขึ้นในครีต อารยธรรมมิโนอันรุ่งเรืองระหว่างราวศตวรรษที่ 27 จนถึงกลางศตวรรษที่ 15 ก่อนคริสต์ศักราช
กรีซโบราณ.
กรีซโบราณหมายถึงอารยธรรมของประวัติศาสตร์กรีกที่รุ่งเรืองระหว่างสมัยอาร์เคอิคในศตวรรษที่ 8 จนถึงที่ 6 ก่อนคริสต์ศักราช มาจนถึงราวปี 146 ก่อนคริสต์ศักราช และเมื่อโรมันพิชิตกรีซหลังจากยุทธการโครินธ์ หัวใจของยุคนี้เป็นกรีซยุคคลาสสิกที่รุ่งเรืองระหว่างศตวรรษที่ 5 จนถึงศตวรรษที่ 4 ก่อนคริสต์ศักราช ที่เริ่มด้วยการนำของผู้นำเอเธนส์หลังจากความสำเร็จในการปราบปรามการรุกรานทางทหารของเปอร์เซีย ยุคทองของเอเธนส์มาสิ้นสุดลงหลังจากการพ่ายแพ้ของเอเธนส์ต่อสปาร์ตาในสงครามเพโลพอนนีสในปี 404 ก่อนคริสต์ศักราช
กรวย (อุปกรณ์)

กรวย เป็นอุปกรณ์มีลักษณะเป็นท่อ ปลายเปิดด้านหนึ่งกว้างเป็นรูปทรงกรวย ปลายอีกด้านหนึ่งแคบ ใช้สำหรับกรอกของเหลวหรือวัสดุที่เป็นเม็ดเล็กๆ ลงในภาชนะที่มีปากแคบ ซึ่งถ้าหากไม่ใช้อุปกรณ์นี้อาจทำให้หกเสียหายได้
วัสดุที่นิยมใช้ทำกรวย เช่น โลหะ แก้ว พลาสติก กระดาษ มีเกณฑ์การเลือกใช้วัสดุที่ใช้ทำกรวย ว่าต้องแข็งแรงพอที่จะสามารถรับน้ำหนักของวัสดุที่ใช้กรอกได้
ท้าวทรงกันดาล (หุ่น)

ท้าวทรงกันดาล นามเดิมว่า หุ่น (พ.ศ. 2383 — 16 มีนาคม พ.ศ. 2467) เป็นบาทบริจาริกาในพระบาทสมเด็จพระจอมเกล้าเจ้าอยู่หัว ได้ให้ประสูติการพระราชโอรสพระองค์เดียวคือพระเจ้าบรมวงศ์เธอ กรมพระสมมตอมรพันธุ์ ต้นราชสกุลสวัสดิกุล ณ อยุธยา
ประวัติ.
ท้าวทรงกันดาล มีนามเดิมว่า "หุ่น" เกิดเมื่อปี พ.ศ. 2383 บ้างว่าเกิดในปี พ.ศ. 2385 ในรัชสมัยพระบาทสมเด็จพระนั่งเกล้าเจ้าอยู่หัว ไม่ปรากฏนามบิดามารดาแต่อย่างใด ทราบแต่เพียงว่าท่านเป็นหลานสาวของเจ้าจอมเถ้าแก่ท่านหนึ่ง ต่อมาได้ถวายตัวเป็นบาทบริจาริกาในพระบาทสมเด็จพระจอมเกล้าเจ้าอยู่หัว มีพระราชโอรสเพียงพระองค์เดียวคือพระเจ้าบรมวงศ์เธอ กรมพระสมมตอมรพันธุ์ 
ต่อมารัชสมัยพระบาทสมเด็จพระจุลจอมเกล้าเจ้าอยู่หัว ได้สถาปนาท่านขึ้นเป็น "ท้าวทรงกันดาล" ดำรงตำแหน่งเป็นผู้บังคับบัญชาในพระคลัง 
ท้าวทรงกันดาลป่วยเป็นโรคชรา ถึงแก่อสัญกรรม ณ วังกรมพระสมมตอมรพันธุ์ เมื่อวันอาทิตย์ที่ 16 มีนาคม พ.ศ. 2466 (นับแบบปัจจุบันเป็น พ.ศ. 2467) เวลา 01.05 น. สิริอายุ 83 ปี พระเจ้าบรมวงศ์เธอ กรมหมื่นราชศักดิ์สโมสร เสด็จแทนพระองค์ในการพระราชทานน้ำหลวงอาบศพ เจ้าพนักงานเชิญศพลงลองใน ตั้งบนแท่น 2 ชั้นในท้องพระโรง ประกอบโกศแปดเหลี่ยม แวดล้อมด้วยฉัตรเบญจา 7 กรมหมื่นราชศักดิ์สโมสรทรงทอดผ้าไตรบังสุกุล พระพิธีธรรมสวดพระอภิธรรมมีกำหนด 15 วัน พระราชทานเพลิงศพในปี พ.ศ. 2468
ระบบดาวคู่

ระบบดาวคู่ (binary star system) คือระบบดาวที่มีดาวฤกษ์ 2 ดวงโคจรไปรอบ ๆ จุดศูนย์กลางมวลของระบบ ดาวแต่ละดวงถือว่าเป็น ดาวเพื่อน ของอีกดวงหนึ่ง การวิจัยเมื่อไม่นานมานี้ชี้ว่าดาวฤกษ์ส่วนใหญ่ในดาราจักรทางช้างเผือกมักเป็นระบบดวงเดี่ยวมากกว่าระบบดาวคู่ มีความสำคัญต่อการศึกษาฟิสิกส์ดาราศาสตร์ เพราะการสังเกตการณ์วงโคจรร่วมของทั้งสองทำให้สามารถประเมินมวลของดาวได้ ขณะที่การประเมินมวลของดาวฤกษ์เดี่ยวจำนวนมากต้องทำจากการประมาณค่านอกช่วงที่ได้จากการศึกษาดาวคู่
ระบบดาวคู่หมายถึง ดาวคู่จริง เป็นคนละอย่างกับ ดาวคู่ปลอม (optical double) ที่เมื่อมองจากโลกจะเห็นอยู่ใกล้กันอย่างมาก แต่ไม่ได้มีแรงดึงดูดระหว่างกัน ดาวคู่อาจจะไม่สามารถมองเห็นได้ในแสงปกติ หรืออาจต้องใช้วิธีทางอ้อมในการตรวจสอบ เช่นการใช้สเปกโทรสโกปี ถ้าดาวคู่โคจรรอบกันและกันในแนวระนาบเดียวกับสายตา เราจะเห็นมันเกิดคราสบังกันเอง กรณีนี้จะเรียกว่า ดาวคู่อุปราคา (eclipsing binary)
ระบบที่ประกอบด้วยดาวฤกษ์มากกว่า 2 ดวง ที่เรียกกันว่า ระบบดาวหลายดวง ถือเป็นระบบที่ไม่ปกติเช่นกัน องค์ประกอบภายในของระบบดาวคู่สามารถแลกเปลี่ยนมวลซึ่งกันและกันได้ ทำให้วิวัฒนาการของมันดำเนินไปในทิศทางที่ดาวฤกษ์เดี่ยวไม่อาจทำได้ ตัวอย่างของดาวคู่ได้แก่ ดาวอัลกอล (เป็นดาวคู่คราส) ดาวโจร และ ดาว หงส์ X-1 (ซึ่งดาวสมาชิกดวงหนึ่งอาจจะเป็นหลุมดำ)
ระบบดาวคู่อาจมีดาวเคราะห์นอกระบบโคจรรอบอยู่ เรียกว่าดาวเคราะห์รอบดาวคู่
ดาวคู่

ดาวคู่ (double star) ในทางดาราศาสตร์เชิงสังเกตการณ์ หมายถึง ดาวดาวฤกษ์ 2 ดวงที่เมื่อมองจากโลกแล้วพบว่าอยู่ใกล้กันมากในแนวสายตา จนมองด้วยตาเปล่าดูเหมือนมีดาวดวงเดียว แต่เมื่อใช้ กล้องโทรทรรศน์ส่องจึงสามารถมองออกว่าเป็นดาวคนละดวงกัน อาจแบ่งเป็น 2 แบบคือ ดาวคู่จริง (binary double star) ซึ่งมีวงโคจรสัมพันธ์กันและถูกยึดเหนี่ยวกันด้วยแรงโน้มถ่วงของกันและกันเป็นระบบดาวฤกษ์ 2 ดวงที่เรียกว่า ระบบดาวคู่ และอีกแบบคือ ดาวคู่ปลอม (optical double star) ซึ่งเป็นดาวสองดวงที่อยู่ห่างกันแต่อยู่บนท้องฟ้าในทิศทางเดียวกัน ทำให้เห็นเหมือนอยู่เคียงคู่กัน
ระบบดาวคู่ (ดาวคู่จริง) มีความสำคัญต่อนักดาราศาสตร์ดาวฤกษ์ เนื่องจากมวล และตัวแปรอื่น ๆ ของดาวฤกษ์สามารถคำนวณได้โดยตรงเมื่อทราบการเคลื่อนที่ของดาวฤกษ์ ตั้งแต่คริสต์ทศวรรษ 1780 นักดาราศาสตร์ทั้งมืออาชีพและมือสมัครเล่นที่ศึกษาดาวคู่ได้ใช้การสังเกตการณ์ด้วยกล้องโทรทรรศน์ในการวัดระยะทางและมุมระหว่างดาวคู่เพื่อวัดการเคลื่อนที่สัมพัทธ์ระหว่างดาวคู่แต่ละคู่ หากวัดการเคลื่อนที่สัมพัทธ์เป็นเส้นโค้งวงโคจร หรือถ้าการเคลื่อนที่สัมพัทธ์มีขนาดเล็กเมื่อเทียบกับ การเคลื่อนที่เฉพาะทั่วไปของดาวทั้งสองดวงเอง ก็สามารถสรุปได้ว่าดาวทั้งสองดวงไม่มีการเคลื่อนที่ในวงโคจรร่วมกัน กล่าวอีกนัยหนึ่ง คู่นี้เป็นเพียงดาวคู่ปลอม แม้ว่าการเคลื่อนที่ของระบบดาวฤกษ์ หลายดวงจะซับซ้อนกว่าระบบดาวคู่ แต่วิธีนี้ยังใช้สำหรับการศึกษาระบบดาวหลายดวงได้ด้วย
เอธิโอเปียนแอร์ไลน์ เที่ยวบินที่ 961

เอธิโอเปียนแอร์ไลน์ส เที่ยวบินที่ 961 เป็นเครื่องบิน โบอิง 767-260 อีอาร์ สายการบินเอธิโอเปียแอร์ไลน์ ในวันที่ 23 พฤศจิกายน พ.ศ. 2539 ออกเดินทางจากเมืองอาดดิสอาบาบา ประเทศเอธิโอเปีย แวะที่กรุงไนโรบี ประเทศเคนยา และกำลังมุ่งหน้าไปกรุงอาบีจาน ประเทศโกตดิวัวร์ เมื่อเครื่องบินเข้าสู่น่านฟ้าของประเทศเคนยาได้ถูกจี้โดยชายชาวเอธิโอเปีย 3 คนอายุราว 20 ปีเศษ ที่ต้องการลี้ภัยออกนอกประเทศโดยใช้ขวดเหล้าที่อ้างว่าเป็นระเบิด และอ้างว่ามีคนเป็นพวกทั้งหมด 11 คน แล้วบังคับให้นักบิน Leul Abate หันเครื่องไปทางทิศตะวันออก เพื่อขอไปลงที่ออสเตรเลีย ถึงแม้นักบินจะบอกว่าน้ำมันเชื้อเพลิงไม่พอที่จะไปได้ แต่สลัดอากาศก็ต่อสู้กับนักบิน
จนที่สุดนักบินได้บินเลียบชายฝั่งตะวันออกของทวีปแอฟริกาโดยหวังว่าจะไปลงจอดที่สนามบิน Prince Said Ibrahim International Airport ของเกาะ Grande Comore ประเทศคอโมโรส (กึ่งกลางระหว่างทวีปแอฟริกา และมาดากัสการ์) แต่การต่อสู้กับสลัดอากาศทำให้บินไปไม่ถึงสนามบินจึงต้องร่อนลงจอดในทะเลน้ำตื้นห่างจาก โรงแรม Le Galawa Beach Hotel ราว 500 เมตร ทางด้านเหนือของเกาะ Grande Comore 
นักบินพยายามจะร่อนลงในแนวขนานกับคลื่นเพื่อการลงจอดที่ราบเรียบ แต่สลัดอากาศต่อสู้จึงทำให้เครื่องบินเสียการทรงตัวเอียงเอาปีกซ้ายและเครื่องยนต์ปะทะผืนน้ำก่อนลำตัว เครื่องบินจึงหมุนและแตกหักต่อหน้าชาวเกาะและนักท่องเที่ยวบนชายหาด และที่ดำน้ำแบบสกูบาที่อยู่แถบนั้นต่างพากันรีบเข้าไปช่วยเหลือ แต่พบว่ามีผู้โดยสารหลายคนที่รอดชีวิตตอนเครื่องลงน้ำ แต่กลับจมน้ำตายเพราะทำให้เสื้อชูชีพพองลมตั้งแต่อยู่ในตัวเครื่องบิน และจมไปพร้อมตัวเครื่อง มีผู้ถ่ายวิดีโอในตอนที่เครื่องร่อนลงไว้ได้ และเป็นภาพที่มีความสำคัญในการศึกษาแนวทางการแก้ไขเมื่อเกิดเครื่องบินตกน้ำต่อไป ปล.มีคนไทย 1 คนอยู่บนเครื่องบิน
เจ้าจอมมารดาแช่ม ในรัชกาลที่ 5

เจ้าจอมมารดาแช่ม ในพระบาทสมเด็จพระจุลจอมเกล้าเจ้าอยู่หัว รัชกาลที่ 5 ท่านเป็นธิดาของพระยามหาอำมาตย์ (ชื่น กัลยาณมิตร) กับ แจ่ม มหาอำมาตย์ เกิดเมื่อวันที่ 5 กุมภาพันธ์ พ.ศ. 2400 (นับแบบใหม่)
ต่อมาท่านได้ถวายตัวเข้ารับราชการฝ่ายใน และได้ประสูติพระราชโอรสในพระบาทสมเด็จพระจุลจอมเกล้าเจ้าอยู่หัว คือ
เจ้าจอมมารดาแช่มถึงแก่อนิจกรรมเมื่อวันที่ 2 มกราคม พ.ศ. 2453 (นับแบบใหม่) ที่วัง พระเจ้าลูกยาเธอ กรมหมื่นปราจิณกิติบดี ในเวลาต่อมา พระบาทสมเด็จพระจุลจอมเกล้าเจ้าอยู่หัว โปรดให้ สมเด็จพระเจ้าน้องยาเธอ เจ้าฟ้าภาณุรังษีสว่างวงศ์ กรมพระภาณุพันธุวงศ์วรเดช เสด็จแทนพระองค์ไปยังวัง พระเจ้าลูกยาเธอ กรมหมื่นปราจิณกิติบดี ในการประทานน้ำหลวงอาบศพ เจ้าจอมมารดาแช่มอัฐิบรรจุที่เจดีย์ราชสกุลประวิตรตั้งอยู่ที่หลังพระอุโบสถฝั่งตะวันออกวัดกัลยาณมิตรวรมหาวิหารและยังมีอนุสาวรีย์บรรจุอังคารอยู่ที่ สุสานหลวง วัดราชบพิธสถิตมหาสีมารามราชวรวิหาร
ชุมนุมดาว

ชุมนุมดาว  คือกระจุกดาวที่ดาวฤกษ์ที่สมาชิกในกลุ่มอยู่ด้วยกันอย่างหลวม ๆ ยิ่งกว่ากระจุกดาวเปิด หรือกระจุกดาวทรงกลม โดยมากมักมีดาวสมาชิกเป็นจำนวนประมาณ 10–100 ดวงหรือมากกว่านั้น ดาวในชุมนุมดาวเดียวกันมีแหล่งกำเนิดมาจากที่เดียวกันแต่สูญเสียแรงดึงดูดระหว่างกันไปเสีย ถึงกระนั้นก็ยังเคลื่อนที่ผ่านห้วงอวกาศไปด้วยกันอยู่ การระบุชุมนุมดาวในชั้นต้นบอกได้จากลักษณะทิศทางการเคลื่อนที่และอายุของดาวที่คล้ายคลึงหรือใกล้เคียงกัน นอกจากนี้ยังมีการวิเคราะห์องค์ประกอบทางเคมีเพื่อระบุดาวที่เป็นสมาชิกอยู่ในชุมนุม
ชื่อสามัญในการเรียกชุมนุมดาวมักใช้ชื่อย่อของกลุ่มดาว (หรือกลุ่มของกลุ่มดาว) ที่ชุมนุมดาวนั้นปรากฏอยู่ ตามด้วยประเภทของชุมนุม และบางครั้งก็มีการระบุตัวเลขตามด้วย
ผู้ค้นพบชุมนุมดาวเป็นครั้งแรกคือนักดาราศาสตร์ชาวอเมริกัน วิกเตอร์ อัมบาร์ทสุเมียน ในปี ค.ศ. 1947 เขาจัดประเภทของดาวให้มันเป็นสองพวกคือ OB และ T ตามคุณสมบัติของดาวสมาชิก
จลนศาสตร์ดาวฤกษ์

จลนศาสตร์ดาวฤกษ์  คือการศึกษาการเคลื่อนที่ของกลุ่มดาวโดยที่ไม่จำเป็นต้องเข้าใจว่าการเคลื่อนที่นั้นเกิดขึ้นมาจากอะไร ซึ่งแตกต่างจากการศึกษาพลศาสตร์ดาวฤกษ์ (stellar dynamics) ซึ่งจะให้ความสำคัญกับผลกระทบจากแรงโน้มถ่วง การเคลื่อนที่ของดาวฤกษ์เทียบกับดวงอาทิตย์นั้นให้ข้อมูลที่มีประโยชน์อย่างยิ่งต่อการศึกษาจุดกำเนิดและอายุของดาวฤกษ์ รวมถึงโครงสร้างและวิวัฒนาการของดาราจักรโดยรอบ
ในทางดาราศาสตร์ เป็นที่ยอมรับอย่างกว้างขวางว่าดาวฤกษ์ส่วนใหญ่ถือกำเนิดขึ้นในเมฆโมเลกุล ที่รู้จักในชื่อ แหล่งอนุบาลดาวฤกษ์ (stellar nurseries) ดาวฤกษ์ที่ก่อตัวในเมฆนี้เกิดเป็นกระจุกดาวเปิดที่ประกอบด้วยดาวฤกษ์สมาชิกหลายพันดวง และจะกระจัดกระจายกันออกไปตามระยะเวลา ดาวฤกษ์ที่แยกตัวออกไปจากแกนกลางของกระจุกดาวจะเรียกชื่อรัหสว่าเป็นสมาชิกของ ชุมนุมดาว (stellar association) ถ้าส่วนที่เหลือของดาวเหล่านี้เคลื่อนที่ไปในดาราจักรด้วยความสัมพันธ์กัน ก็จะเรียกว่า กลุ่มเคลื่อนที่ (moving group)
กลุ่มดาวฤกษ์ทางจลน์.
กลุ่มเคลื่อนที่.
กลุ่มเคลื่อนที่ ในทางดาราศาสตร์ เป็นลักษณะการรวมตัวของดาวฤกษ์อย่างหลวม ๆ แบบหนึ่ง เป็นที่ยอมรับกันทั่วไปว่าดาวฤกษ์จำนวนหนึ่งจะมีกำเนิดมาจากเมฆโมเลกุลแห่งเดียวกัน ซึ่งดาวฤกษ์เหล่านั้นจะรวมกลุ่มกันเป็นกระจุกดาวเปิดที่มีจำนวนสมาชิกตั้งแต่หลักสิบไปจนถึงหลักพันดวง แต่การรวมตัวในลักษณะกระจุกดาวมีการเปลี่ยนแปลงไปตามเวลา เมื่อเวลาผ่านไปดาวฤกษ์ในกระจุกเริ่มแยกห่างจากกันมากขึ้นจนกลายเป็นเพียง "ชุมนุมดาว" ถ้าดาวสมาชิกที่เหลืออยู่ในชุมนุมนี้ยังคงเคลื่อนที่ไปด้วยกันในดาราจักร จะเรียกดาวฤกษ์กลุ่มนี้ว่า "กลุ่มเคลื่อนที่" 
กลุ่มเคลื่อนที่อาจมีอายุมากแล้ว เช่นกลุ่มเคลื่อนที่ HR 1614 ซึ่งมีอายุกว่า 2 พันล้านปี หรืออาจมีอายุน้อยเช่น กลุ่มเคลื่อนที่ AB Doradus ซึ่งมีอายุเพียง 50 ล้านปี 
นักดาราศาสตร์สามารถบอกได้ว่าดาวฤกษ์ดวงหนึ่งเป็นสมาชิกของกลุ่มเคลื่อนที่หรือชุมนุมดาวโดยอาศัยลักษณะร่วมกัน เช่น มีอายุเท่ากัน ค่าความเป็นโลหะคล้ายกัน และมีค่าทางจลน์เหมือนกัน (คือความเร็วแนวเล็งและการเคลื่อนที่เฉพาะ) เพราะดาวสมาชิกในกลุ่มเคลื่อนที่เกิดขึ้นจากเมฆโมเลกุลกลุ่มเดียวกันในเวลาใกล้เคียงกัน แม้มันจะแยกห่างออกจากกันในภายหลังด้วยแรงน้ำขึ้นน้ำลง แต่ก็ยังมีคุณลักษณะต่าง ๆ เหมือนกันอยู่
หลักการของกลุ่มเคลื่อนที่ริเริ่มขึ้นในช่วงคริสต์ทศวรรษ 1960 โดย โอลิน เอกเกน รายชื่อกลุ่มเคลื่อนที่อายุน้อยที่อยู่ใกล้ที่สุด "et al" ได้จัดทำขึ้นโดย López-Santiago โดยกลุ่มที่อยู่ใกล้โลกมากที่สุดได้แก่ กลุ่มเคลื่อนที่หมีใหญ่ อันประกอบด้วยดาวส่วนใหญ่ในกลุ่มดาวเรียงเด่นก้านกระบวยใหญ่ ที่ 60° เหนือ ส่วนที่ไกลที่สุดคือกลุ่มเคลื่อนที่ในกลุ่มดาวสามเหลี่ยมใต้ ที่ 70° ใต้
กลุ่มเคลื่อนที่หมีใหญ่

กลุ่มเคลื่อนที่หมีใหญ่  หรือที่รู้จักในชื่อ คอลลินเดอร์ 285 เป็นกลุ่มเคลื่อนที่ที่อยู่ใกล้โลกมากที่สุด เป็นกลุ่มของดาวที่มีความเร็วในอวกาศใกล้เคียงกัน และเชื่อว่ามีกำเนิดมาจากแหล่งเดียวกัน แกนกลางของกลุ่มนี้อยู่ห่างออกไปประมาณ 80 ปีแสง มีดาวฤกษ์สว่างเป็นสมาชิกอยู่มาก ในบรรดานี้รวมถึงดาวฤกษ์ส่วนใหญ่ที่อยู่ใน "ก้านกระบวยใหญ่" ในกลุ่มดาวหมีใหญ่ด้วย (ของไทยเราเรียกว่า ดาวจระเข้)